

**Վարչատարածքային բարեփոխումների արդյունքների վերլուծության ոլորտային հաշվետվություն**

**ՀԱՆՐԱՅԻՆ ՄԱՍՆԱԿՑՈՒԹՅՈՒՆ**

**ԵՐԵՎԱՆ 2024**

Սույն հաշվետվությունը կազմվել և մշակվել է Գերմանական միջազգային համագործակցության ընկերության (ՄՀԸ/GIZ) կողմից իրականացվող «Լավ կառավարում հանուն տեղական զարգացման Հարավային Կովկասում» ծրագրի շրջանակում՝ Գերմանիայի տնտեսական համագործակցության և զարգացման դաշնային նախարարության և Շվեյցարիայի զարգացման և համագործակցության գործակալության (ՇԶՀԳ) ցուցաբերած աջակցության շնորհիվ:

Փաստաթղթում առկա տեսակետներն ու եզրակացություններն անպայմանորեն չեն արտացոլում ԳՄՀԸ, ՇԶՀԳ կամ համապատասխան կառավարությունների դիրքորոշումները: Բովանդակության համար պատասխանատվությունը լիովին կրում են հեղինակները։

**Բովանդակություն**

[**Ներածություն** 4](#_Toc176340162)

[**Համառոտագիր** 9](#_Toc176340163)

[**Մինչբարեփոխումային իրավիճակի նկարագրությունը** 12](#_Toc176340164)

[**Հասարակության մասնակցության սահմանում** 12](#_Toc176340165)

[**Ոլորտում իրականացված բարեփոխումներ. հաջողություններ և ձեռքբերումներ, բացահայտված թերություններ, իրավիճակը բարեփոխումներից հետո** 19](#_Toc176340166)

[**Եզրակացություններ** 36](#_Toc176340167)

[**Հավելվածներ** 42](#_Toc176340168)

[**Հավելված 1․ Վարչատարածքային բարեփոխումների ակնարկ** 42](#_Toc176340169)

[**ՀՀ վարչատարածքային բարեփոխումների իրավական հիմքերը** 42](#_Toc176340170)

[**ՀՀ վարչատարածքային բարեփոխումների ռազմավարական հիմքերը** 44](#_Toc176340171)

[**Հավելված 2 Ոլորտային բարեփոխումների նկարագրությունը** 49](#_Toc176340172)

[**Հավելված 3 Կիրառական մեթադաբանություն** 51](#_Toc176340173)

[**Հավելված 4 Համայնքի վեբ կայքերի վերլուծություն** 54](#_Toc176340174)

# **Ներածություն**

Հայաստանի Հանրապետությունը 1991թ. ձեռք բերեց անկախություն, որի արդյունքում սկսվեցին բազմաթիվ բարեփոխումներ՝ երկրի քաղաքական, տնտեսական և վարչական համակարգերի բարելավման նպատակով։ Վարչատարածքային բաժանման համակարգը, որը հիմնված էր խորհրդային ժամանակաշրջանի կառավարման վրա, պահանջում էր արդիականացում՝ համապատասխանեցնելու անկախ Հայաստանի պահանջներին և կարիքներին։

Անկախությունից հետո, Հայաստանի վարչատարածքային բաժանման համակարգում ի հայտ եկան մի շարք խնդիրներ, որոնք պահանջում էին հիմնարար բարեփոխումներ՝ համայնքների արդյունավետությունը բարձրացնելու, ֆինանսական ռեսուրսների օգտագործման բարելավման և տեղական ինքնակառավարման համակարգի հզորացման նպատակով։ Հիմնական խնդիրներն էին՝

* **Համայնքների կառավարման արդյունավետության բարձրացում**
  + Փոքր համայնքների կառավարումը հաճախ էր բարդություններ առաջացնում՝ կապված սահմանափակ ռեսուրսների և կարողությունների հետ։
* **Ֆինանսական ռեսուրսների օգտագործում**
  + Բազմաթիվ համայնքներ չունեին բավարար ֆինանսական ռեսուրսներ՝ իրենց լիազորությունները լիարժեք իրականացնելու համար։
* **Տնտեսական զարգացում**
  + Համայնքների միջև տնտեսական անհավասարությունը բերում էր զարգացման անհամաչափության, ինչը պահանջում էր համընդհանուր զարգացման ռազմավարություն։

2006-2007թթ., Հայաստանի կառավարությունը սկսեց վարչատարածքային բարեփոխումների նախապատրաստական աշխատանքները, և Հայաստանի պարագայում վարչատարածքային բարեփոխումները հիմնականում կենտրոնացված էին համայնքների միավորման շուրջ։ Նպատակն էր ստեղծել տեղական ինքնակառավարման արդիական և արդյունավետ համակարգ, որը կկարողանա ապահովել համայնքների բնակիչների արժանապատիվ և բարեկեցիկ կյանքը: Վարչատարածքային բարեփոխումների հիմնական նպատակներից էր բարելավել համայնքների կառավարման, ֆինանսական կառավարման համակարգերի արդյունավետությունը, ապահովել իրենց լիազորություններին համահունչ ֆինանսական ռեսուրսների առկայությունը, խթանել համայնքում տնտեսության զարգացումը, բարելավել սոցիալ-մշակութային կյանքը:

Համայնքների միավորումները մեկնարկեցին 2015թ․-ին` շարունակվելով մինչև 2022թ․-ը: 2015թ. իրականացվեց համայնքների միավորման առաջին պիլոտը (Դիլիջան, Թումանյան, Տաթև), որի արդյունքում ստեղծվեցին Դիլիջան, Տաթև և Թումանյան միավորված համայնքները: Պիլոտից հետո դիտարկվեցին հնարավոր բացթողումները, հստակեցվեցին միավորման առանձնահատկությունները: Պիլոտից հետո վարչատարածքային բարեփոխումները թևակոխեցին իրենց հիմնական փուլ, որի ընթացքում 2017-2022թթ. ընթացքում 915 համայնքներ միավորվեցին, և ներկայումս գոյություն ունի 71 համայնք, որոնցից 64-ը՝ միավորված համայնքներ են: Չեն միավորվել մայրաքաղաք Երևանը, Գյումրին և թվով 5 ազգային փոքրամասնություններով խիտ բնակեցված համայնքներ՝ ՀՀ Արագածոտնի մարզի Շամիրամ, ՀՀ Արարատի մարզի Վերին Դվին, ՀՀ Արմավիրի մարզի Ֆերիկ, ՀՀ Լոռու մարզի Ֆիոլետովո, ՀՀ Կոտայքի մարզի Արզնի: Արդյունքում, էականորեն և աստիճանաբար կրճատվեց համայնքների թիվը` նպաստելով ավելի արդյունավետ կառավարման և ֆինանսական կառավարման համակարգերի ներդրմանը և կիրառմանը, ֆինանսական ռեսուրսների օգտագործման արդյունավետության բարելավմանը, ծառայությունների ավելի որակով մատուցմանը և այլն:

**ՀՀ համայնքների ձևավորման դինամիկան 1996-2022թթ.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Մարզ** | **1996** | **2006** | **2009** | **2017** | **2017** | **2020** | **2021** | **2022** |
| Արագածոտն | 115 | 114 | 114 | 72 | 72 | 72 | 9 | 8 |
| Արարատ | 97 | 97 | 97 | 95 | 95 | 95 | 5 | 5 |
| Արմավիր | 97 | 97 | 97 | 97 | 97 | 97 | 8 | 8 |
| Գեղարքունիք | 92 | 92 | 92 | 57 | 57 | 57 | 6 | 5 |
| Լոռի | 113 | 113 | 113 | 56 | 56 | 56 | 16 | 11 |
| Կոտայք | 67 | 67 | 67 | 42 | 42 | 42 | 11 | 11 |
| Շիրակ | 119 | 119 | 119 | 42 | 42 | 42 | 6 | 6 |
| Սյունիք | 113 | 109 | 109 | 8 | 8 | 8 | 8 | 7 |
| Վայոց Ձոր | 44 | 44 | 44 | 8 | 8 | 8 | 5 | 5 |
| Տավուշ | 62 | 62 | 62 | 24 | 24 | 6 | 4 | 4 |
| Երևան | 12 | 12 | 1 | 1 | 1 | 1 | 1 | 1 |
| **Ընդհանուր** | **931** | **926** | **915** | **502** | **502** | **484** | **79** | **71** |

Սրան զուգահեռ իրականացվում էին լիազորությունների ապակենտրոնացմանն ուղղված բարեփոխումներ, տեղական ինքնակառավարման մարմինների ընտրական համակարգի բարեփոխումները, համայնքների տնտեսական զարգացմանն ուղղված բարեփոխումները, ծառայությունների մատուցման ոլորտի բարեփոխումներ, հանրային ֆինանսների կառավարման համակարգի բարեփոխումներ և այլն: Եվ վարչատարածքային բարեփոխումների արդյունքները նաև լավ հիմք են հանդիսանում մյուս ոլորտային բարեփոխումների իրականացման համար:

Վարչատարածքային բարեփոխումներին մեծապես օժանդակել և շարունակում են օժանդակել տարբեր միջազգային կառույցներ, ինչպիսիք են Շվեյցարիայի համագործակցության գրասենյակը, Գերմանական միջազգային համագործակցության ընկերությունը, ՄԱԿ-ի զարգացման ծրագիրը, Եվրոպայի Խորհուրդը, Համաշխարհային Բանկը, Եվրամիությունը և այլն:

Վարչատարածքային բարեփոխումների ընթացքում իրականացվում էին արդյունքների, քաղված դասերի և բացթողումների վերլուծություններ, սակայն այդ վերլուծությունները չէին հիմնվում միասնական մեթոդաբանության վրա և չէին գնահատվում բարեփոխումների արդյունքները, արդյունավետությունը, կայունությունը, գլոբալ ազդեցությունը: Բարեփոխումների արդյունքների համապարփակ գնահատումը առավել կարևոր է բարեփոխումների հետագա փուլերի մշակման և իրականացման համար՝ ապահովելու բարեփոխումների տրամաբանության շարունակականությունն ու առավել արդյունավետությունը:

Բարեփոխման արդյունքների վերլուծությունը պետք է ընդգրկի պատճառահետևանքային կապերի խորքային ուսումնասիրություն, որպեսզի պարզ դառնա, թե բարեփոխումների արդյունքում ինչ փոփոխություններ են տեղի ունեցել, որ միջոցառումներն են առավել արդյունավետ, և ինչպիսի բացթողումներ են նկատվել, որոնք կարելի է կանխել ապագա բարեփոխումների իրականացման ընթացքում: Միասնական մեթոդաբանության հիման վրա իրականացվող վերլուծությունը հնարավորություն կտան բացահայտելու ինչպես հաջողությունները, այնպես էլ թերությունները՝ ապահովելով բարեփոխումների արդյունավետության շարունակական բարելավում:

Վերջապես, գնահատման արդյունքները կարևոր դեր են խաղում հետագա բարեփոխումների համար՝ տրամադրելով անհրաժեշտ տեղեկատվություն և հիմքեր, որն անհրաժեշտ է նպատակային և հիմնավորված որոշումների կայացման համար:

ՀՀ կառավարության հետ համաձայնության արդյունքում, Շվեյցարիայի համագործակցության գրասենյակի ֆինանսավորմամբ, Գերմանական միջազգային համագործակցության ընկերությունը ձեռնամուխ եղավ իրականացնելու «Հայաստանում վարչատարածքային բարեփոխումների գնահատում և վերլուծություն. օգուտներ, ազդեցություն և ապագա բարեփոխումների խոստումներ» խորագրով տեխնիկական օժանդակության առաջադրանքը, որի շրջանակներում մշակվել է այս հաշվետվությունը: Վարչատարածքային բարեփոխումների արդյունքների վերլուծությունն իրականացվ է մի քանի թեմատիկ ուղղություններով, մասնավորապես`

* ռազմավարական պլանավորում և զարգացում,
* ֆինանսական կառավարում,
* տեղական տնտեսական զարգացում,
* հանրային մասնակցային գործընթաց,
* առաջնորդում և կառավարում,
* ծառայությունների մատուցում:

Սույն հաշվետվությունն ընդգրկում է հանրային մասնակցության բնագավառը և կազմված է ստորև ներկայացված բաժիններից:

* **Համառոտագիր** – ամփոփ կերպով ներկայացված են Հաշվետվությունում տեղ գտած վերլուծությունները, անկյունաքարային դիտարկումները, եզրակացությունները և առաջարկությունները` հնարավորություն տալով ընթերցողին արագ ծանոթանալ Հաշվետվության բովանդակության հետ:
* **Հանրային մասնակցության զարգացման բնագավառի մինչբարեփոխումային իրավիճակի նկարագրություն** – այս բաժնում ներկայացված է մինչև վարչատարածքային բարեփոխումների մեկնարկը բնագավառի նկարագրությունը, առանձնահատկությունները, խնդիրները:
* **Ոլորտում իրականացված բարեփոխումների վերլուծություն. հաջողությունները և ձեռքբերումները, հայտնաբերված բացթողումները** – հաշվետվության այս բաժինը մանրամասնորեն վերլուծում է հանրային մասնակցության բնագավառի բարեփոխումների վերլուծությունը, ներկայացնում է ձեռքբերումները, բացթողումները, դրանց պատճառահետևանքային կապերը: Այս բաժնում խմբավորված տեսքով ներկայացված են նաև հավաքագրված առաջնային տվյալների արդյունքները, ներկայացված են նաև հաջողված օրինակներ համայնքներից:
* **Եզրակացություններ** – բաժինը նվիրված է վերլուծությունների արդյունքում դուրս բերված առանցքային եզրակացություններին:
* **Առաջարկություններ** – ներկայացված են հանրային մասնակցության բնագավառի հետագա զարգացմանն ուղղված գործուն առաջարկություններ, որոնք հաշվի են առնում ՀՀ կառավարության կողմից որդեգրած առաջնահերթությունները, ինչպես նաև փորձագիտական կարծիքը:
* **Հավելված 1․ Վարչատարածքային բարեփոխումների ակնարկ** – հաշվետվության այս բաժնում ներկայացված է Հայաստանի Հանրապետությունում վարչատարածքային բարեփոխումների պատմական ակնարկը:
* **Հավելված 2․ Հանրային մասնակցության բնագավառի բարեփոխումների ակնարկ** – այս բաժինը հակիրճ պատմական ակնարկի տեսքով ներկայացնում է բնագավառի բարեփոխումների ընթացքը, հիմնական ձեռքբերումները, հետագա բարեփոխումների ուրվագծերը:
* **Հավելված 3․ Կիրառված մեթոդաբանություն –** հակիրճ ներկայացված է հաշվետվության մշակման նպատակով կիրառված մեթոդաբանությունը, համայնքների ընտրության մեթոդական մոտեցումը, առաջնային և երկրորդային տվյալների հավաքագրման մեթոդաբանությունը:
* **Հավելված 4. Համայնքների կայքերի վերլուծություն**

# **Համառոտագիր**

Տվյալ հաշվետվությունում վերլուծվում է Հայաստանի վարչատարածքային բարեփոխումների, մասնավորապես համայնքների միավորման ազդեցությունը Հայաստանի համայնքներում հանրային մասնակցային գործընթացների վրա: Հաշվետվությունում ներկայացվում է մինչբարեփոխումային իրավիճակը, այնուհետև նկարագրվում են ոլորտում իրականացված բարեփոխումները և ամփոփվում մինչ այժմ իրականացված բարեփոխումներից հետո առկա իրավիճակը՝ ներառյալ հիմնական ձեռքբերումների և առկա մարտահրավերների վերլուծությունը: Զեկույցի վերջին մասը ներառում է հիմնական եզրակացություններ և առաջարկություններ ներկայացնող բաժիններ:

Մինչբարեփոխումային իրավիճակին վերաբերող բաժինը տալիս է հանրային մասնակցության սահմանումը, որը հիմնված է Համաշխարհային բանկի կողմից օգտագործվող շրջանակի վրա, որը հանրային մասնակցության գաղափարը ներկայացնում է հաջորդական փուլերի միջոցով. տեղեկացում, խորհրդակցում, ներգրավում, համագործակցություն և հզորացում: Հաշվետվությունում տեղ գտած վերլուծությունները, ինչպես նաև եզրակացությունները և առաջարկությունները ներկայացվում են հենց այդ տրամաբանությամբ: Այս իմաստով անհրաժեշտ է նշել, որ մինչբարեփոխումային փուլում հանրային մասնակցության բնագավառը բավականին խնդիրներ ուներ, ինչպես նաև հիմնականում կրում էր ձևական բնույթ: Հանրային մասնակցության ապահովման գործիքները և մոտեցումները բավականին սակավ էին և չէին ապահովում համայնքների բնակիչների լիովին մասնակցությունը համայնքին վերաբերվող որոշումների կայացման գործընթացներում: Թույլ էին նաև հանրային մասնակցության ապահովման համար պատասխանատու մարդկային ռեսուրսների կարողությունները, իսկ համայնքների գերակշիռ մասում չկային այդ գործառույթի իրականացման համար պատասխանատուներ: Մյուս կողմից, համայնքների բնակչությունը առավել պասիվ էր և ըստ էության չէր մասնակցում իր համայնքի որոշումների կայացման գործընթացներում:

Իրավիճակը սկսեց բարելավվել վարչատարածքային բարեփոխումների և համայնքների միավորման հետ զուգահեռ: Փոփոխվում էին իրավական կարգավորումները, որոնց համաձայն համայնքների ունեին մի շարք պարտավորություններ տեղեկությունների հրապարակման, բնակչության ներգրավման և այլ ասպարեզներում: Համայնքները սկսեցին ավելի մեծ ուշադրություն դարձնել հանրային մասնակցության գործընթացներին, բավականին մեծ թվով համայնքներ ներգրավեցին հանրային կապերի մասնագետներ: Բացի դա, մեծ դեր սկսեց խաղալ նաև տեղեկատվական տեխնոլոգիաների և սոցիալական հարթակների զարգացումը:

Այսպես, համայնքների պաշտոնական կայքերի վերլուծությունը ցույց է տալիս հանրությանը հասանելի տեղեկատվության շրջանակը, մինչդեռ նրանց ֆեյսբուքյան էջերը նույնպես ներգրավում են բնակչությանը տարբեր ձևերով: Խորհրդակցությունները նաև ավելի հաճախակի և բովանդակալից են դարձել, քանի որ բնակիչները կարող են մասնակցել հանդիպումներին` քննարկելու ռազմավարական ծրագրերը, ինչպես նաև կոնկրետ նախագծերը, իսկ ավագանու նիստերը ուղիղ հեռարձակվում են:

Հարկ է նշել նաև, որ համայնքները տարբերվում են բնակիչներին ներգրավելու իրենց կարողություններով: Ոմանք հանդիպում են մի շարք մարտահրավերների, մինչդեռ մյուսները կարողանում են բավականին արդյունավետ երկխոսություն պահպանել բնակչության տարբեր խմբերի հետ, ինչպիսիք են երիտասարդները և կանայք:

Մյուս կողմից, համագործակցության և հզորացման դեպքերը` հանրային մասնակցության ամենաբարձր աստիճանը, սահմանափակվում են «քաղաքացիների բյուջեի» նախաձեռնությամբ, որտեղ բնակիչները կարողանում են ներկայացնել և ընտրել ծրագրերի առաջարկներ, որոնք այնուհետև իրականացվում են համայնքի բյուջեի ֆինանսավորմամբ: Այս նախաձեռնությունը փորձնական է իրականացվել 4 համայնքում՝ տարբեր աստիճանի հաջողությամբ:

Հիմնական եզրակացությունները կարելի ամփոփել հետևյալ կերպ:

* Համայնքների պաշտոնական կայքերում տեղեկատվության տրամադրման հետ կապված իրավական պահանջները հիմնականում պահպանվում են, սակայն ֆեյսբուքյան էջերն ավելի տարածված են և դրանցում ավելի մեծ ակտիվություն կա:
* Տեղեկատվության տրամադրումը բարելավվել է, մասնավորապես, Ֆեյսբուքի միջոցով՝ շնորհիվ քաղաքացիների ավելի մեծ ներգրավվածության:
* Համայնքները գիտակցում են իրենց բնակիչների հետ դեմ առ դեմ շփման արժեքը և ապահովում են դա տարբեր միջոցներով,
* Ընդհանուր առմամբ, հասարակության մասնակցության մակարդակը ցածր է, սակայն համայնքները ջանքեր են գործադրում իրենց բնակիչներին ներգրավելու ուղղությամբ:
* Որոշ համայնքներ ավելի նորարար են հանրային մասնակցության իրենց մոտեցումներում, օգտագործելով տարբեր գործիքներից, ինչպիսիք են օրինակ քննարկումների միջոցառումները, առցանց քննարկումների խմբերը և այլն:
* Որոշ համայնքներ գիտակցում են «միասնական համայնք» զգացումը խթանելու և ամրապնդելու կարևորությունը:
* Բազմաթիվ համայնքներ շարունակական երկխոսություն ունեն երիտասարդության ներկայացուցիչների հետ:
* Ակտիվ աշխատանք է տարվում Արցախից տեղահանվածների հետ, սակայն այդ աշխատանքը հիմնականում ուղղված է իրենց կարիքները բացահայտելու և օժանդակություն տրամադրելու վրա, և ավելի նվազ իրենց համայնքում լիովին ներգրավելու վրա:
* Ներգրավվածություն, համագործակցություն և հզորացում. համայնքների մեծ մասը չի կարողանում ամբողջությամբ ներգրավել բնակիչներին:
* Փորձնական «քաղաքացիական բյուջե» նախաձեռնությունը միայն որոշակի հաջողություն է ունեցել, սակայն սա լավ հիմք կարող է ծառայել բնակիչների ներգրավման մակարդակը բարձրացնելու համար:
* Համայնքների մեծ մասում բացակայում է հանրային մասնակցության բնագավառում ռազմավարական մոտեցումը:
* Հանրային կապերի մասնագետները անցել են վերապատրաստումներ, սակայն կարողությունների զարգացման հետ կապված մեծ աշխատանք դեռ պետք է իրականացվի:

# **Մինչբարեփոխումային իրավիճակի նկարագրությունը**

# **Հասարակության մասնակցության սահմանում**

Հանրության մասնակցության սահմանման և ձևերի վերաբերյալ քննարկման համար լավ մեկնարկային կետ է [[1]](#footnote-1)ՄԱԶԾ-ի կողմից ֆինանսավորվող «Հանրային մասնակցության գնահատումը քաղաքականության մշակման գործընթացում» հրապարակումը: Այն ընդգրկում է մի շարք սահմանումներ:

|  |  |
| --- | --- |
| Կազմակերպություն / աղբյուր | Սահմանում |
| Համաշխարհային Բանկ | «Գործընթաց, որի միջոցով շահագրգիռ կողմերը ազդում և կիսում են վերահսկողությունը զարգացման նախաձեռնությունների և դրանց վրա ազդող որոշումների և ռեսուրսների վրա»: Այն դիտարկում է խորհրդակցությունը և ընկալումը որպես լիարժեք մասնակցության նախապայման: |
| ՄԱԿ-ի հանրային կառավարման բառարան | Քաղաքացիների մասնակցությունը «… ենթադրում է քաղաքացիների ներգրավվածություն քաղաքականության մշակման գործունեության լայն շրջանակում, ներառյալ ծառայությունների մակարդակի, բյուջեի առաջնահերթությունների և ֆիզիկական շինարարական նախագծերին հավանության որոշումը՝ կառավարության ծրագրերը համայնքի կարիքներին հապատասխանեցնելու, հանրային աջակցություն ստանալու և հարևան համայնքների միջև համախմբվածության խրախուսել համար»: |
| Հանրային կառավարման հանրագիտարանային բառարան | «Գործընթաց, որին մասնակցում են հասարակ մարդիկ՝ լինի դա կամավոր, թե պարտադիր հիմունքներով և անկախ նրանից՝ գործելով միայնակ, թե որպես խմբի մաս, նպատակ ունենալով ազդել այնպիսի որոշման վրա, որը ներառում է տարբերակներ, որոնք կազդեն իրենց համայնքի վրա»: |
| Եվրոպայի խորհուրդը | Գգտագործում է քաղաքացիական մասնակցություն տերմինը, որը սահմանվում է որպես «անհատների, ՀԿ-ների և ընդհանուր առմամբ քաղաքացիական հասարակության ներգրավվածությունը պետական իշխանությունների կողմից որոշումների կայացման գործընթացներում: Քաղաքացիական մասնակցությունը քաղաքական որոշումների կայացմանը տարբերվում է քաղաքական գործունեությունից՝ քաղաքական կուսակցությունների հետ անմիջական ներգրավվածության և բիզնես շահերի առնչությամբ լոբբինգի տեսանկյունից»: |
| ՏՀԶԿ | Հանրային խորհրդակցությունը՝ որպես «երկկողմանի հաղորդակցման գործընթաց, որը կիրառելի է կարգավորող հենքի մշակման ցանկացած փուլում և ուղղված է շահագրգիռ և ազդակիր կողմերի կարծիքների հավաքագրմանը` կարգավորող հենքի որակը բարելավելու նպատակով»: |

Հատկանշական է, որ վերը նշված սահմանումների միջև մեծ համընկնում կա, և որ հիմնական բանալի բառերը ներառում են «ներգրավվածություն», «մասնակցություն», «որոշումներ կայացնել» և «ազդեցություն»: Հարկ է նաև նշել, որ չնայած Եվրոպայի խորհրդի սահմանումը բխում է խորհրդատվական նոտայից[[2]](#footnote-2), իսկ Հայաստանի կողմից ընդունված «Եվրոպական տեղական ինքնակառավարման խարտիան» և «Եվրոպական տեղական ինքնակառավարման խարտիայի հավելվածը՝ տեղական իշխանության գործերին մասնակցելու իրավունքների մասին», չեն պարունակում հասարակության մասնակցության սահմանումներ: Առաջինը պարզապես նշում է, որ «քաղաքացիների՝ հանրային գործերի ընթացքին մասնակցելու իրավունքը ժողովրդավարական սկզբունքներից մեկն է, որը կիսում են Եվրոպայի խորհրդի անդամ բոլոր պետությունները»[[3]](#footnote-3), մինչդեռ երկրորդը կենտրոնանում է «մասնակցելու իրավունքը ապահովելու միջոցառումների իրականացման վրա»[[4]](#footnote-4), որոնք ներառում են.

* մարդկանց ներգրավման ընթացակարգերը,
* տեղական իշխանությունների կողմից պահվող պաշտոնական փաստաթղթերին հասանելիության ապահովման ընթացակարգերը,
* միջոցառումներ՝ այն մարդկանց կատեգորիաների կարիքների բավարարման համար, ովքեր բախվում են մասնակցելու որոշակի խոչընդոտների,
* տեղական ինքնակառավարման մարմինների և տեղական հանրային ծառայությունների գործունեության վերաբերյալ բողոքները և առաջարկները քննարկելու և դրանց արձագանքելու մեխանիզմներ և ընթացակարգեր,
* տեղեկատվական և հաղորդակցական տեխնոլոգիաների կիրառման խրախուսում:

Հրապարակումն այնուհետև անցնում է մասնակցության շրջանակների քննարկմանը` հաշվի առնելով մասնակցության մակարդակները և քաղաքացիների և կառավարության միջև փոխգործակցության տեսակները: Քաղաքացիների ներգրավվածության աստիճանը ներկայացնելու տարբեր եղանակներ կան, և ՏԻՄ-ի վրա կենտրոնացած ուսումնասիրության համար, հավանաբար, ամենահարմարը հանրային մասնակցության IAP2 սպեկտրն է, ինչպես ներկայացված է հրապարակման մեջ [[5]](#footnote-5).

**Նկար 1. Հասարակության մասնակցության IAP2 սպեկտրը**

**Հանրային ազդեցության մակարդակի բարձրացում**

**Տեղեկացնել Խորհրդակցել Ներգրավել Համագործակցել Հզորացնել**

Հանրային ներգրավվածության յուրաքանչյուր աստիճան նկարագրված է հետևյալ կերպ.

* **Տեղեկացնել** - ժամանակին տրամադրել բալանսավորված և օբյեկտիվ տեղեկատվություն:
* **Խորհրդակցել** - վերլուծության, խնդիրների և այլընտրանքների և որոշումների վերաբերյալ հետադարձ կապ ստանալու համար,
* **Ներգրավել** - աշխատել հանրության հետ՝ համոզվելու, որ իրենց մտահոգությունները և սպասումները հաշվի են առնվում և ընկալվում են,
* **Համագործակցել** - գործընկեր լինել հասարակության հետ որոշումների կայացման յուրաքանչյուր ասպեկտում,
* **Լիազորել** - վերջնական որոշումների կայացումը թողնել հանրությանը:[[6]](#footnote-6)

Սա նույնպես նման է Եվրոպայի խորհրդի մոտեցմանը, որը որպես քաղաքացիական մասնակցության տեսակներ թվարկում է «տեղեկատվության տրամադրումը», «խորհրդատվությունը», «երկխոսությունը» և «ակտիվ ներգրավվածությունը»[[7]](#footnote-7):

Եզրափակելով` IAP2-ի շրջանակը տրամադրում է քաղաքացիների ներգրավվածության սպեկտրի հարմար սեգմենտավորում, որը կարող է օգտագործվել ստորև բերված վերլուծության մեջ՝ գնահատելու ՏԻՄ-ի ջանքերը՝ ապահովելու հանրային մասնակցությունը:

**Մինչբարեփոխումային իրավիճակ**

Մինչ վարչատարածքային բարեփոխումների մեկնարկը Հայաստանի տեղական ինքնակառավարման սեկտորը բնութագրվում էր մասնատված տարածքային կառուցվածքով, իսկ համայնքների մեծ թիվը՝ 915, նշանակում էր, որ միջին չափը համեմատաբար փոքր էր:

**Աղյուսակ 1. համայնքների թիվն ըստ բնակչության (2011 թ.)**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Բնակիչության թիվը | 100-ից ցածր | 101-ից 300 | 301-ից 500 | 501-ից 1000 | 1001-ից 3000 | 3001-ից 5000 | 5001-ից 15000 | Ավելի քան 15000 |
| Համայնքների թիվը | 30 | 167 | 76 | 169 | 324 | 71 | 55 | 23 |

Այսինքն՝ համայնքների 48%-ն ուներ 1,000 և պակաս, իսկ 84%-ը՝ 3,000 և պակաս բնակչություն, և միայն 9%-ն ուներ 5,000-ից ավելի բնակչություն: Համայնքների ճնշող մեծամասնությունը գյուղական բնակավայրեր էին, մինչդեռ 15,000-ից ավելի բնակչություն ունեցող միայն 23-ին կարելի է ասել քաղաքներ:

Մինչև համայնքների միավորումը Հայաստանում տեղական ինքնակառավարման մասնատվածությունը նշանակում էր նաև ֆինանսական մասնատում։ Ավելի փոքր համայնքներում, որոնք կազմում էին համայնքների մեծ մասը, տարեկան բյուջեն հազիվ էր բավարարում մի քանի անձնակազմի անդամների աշխատավարձների և հիմնական գրասենյակային ծախսերը հոգալու համար: Կապիտալ ծախսերի բյուջեները լավագույն դեպքում չափազանց փոքր էին։

Ֆինանսական ռեսուրսների պակասը փոքր համայնքներում ունեցել է երկու մեծ ազդեցություն, ինչ վերաբերում է հանրային մասնակցության բնագավառին: Նախ, դա գրեթե անհնարին դարձրեց հանրային կապերի մասնագետներ վարձելը: Բյուջեով սահմանափակված մի քանի անձնակազմով` ՏԻՄ-երը կարող էին աշխատանքի ընդունել միայն ընդհանուր փորձառություններ ունեցող մասնագետների: Նույնիսկ եթե նրանք կարողանան գտնել հանրային կապերի մասնագետ, դժվար կլիներ նրանց աշխատանքի ընդունել կամ վարձատրել համապատասխան աշխատավարձով:

Երկրորդ, փոքր համայնքներում զգալի կապիտալ ծախսերի բյուջեի բացակայությունը նշանակում էր, որ 4-ամյա պլանների շուրջ քննարկումներ անցկացնելու իմաստ չկար, քանի որ ծրագրերի մեծ մասը, ամենայն հավանականությամբ, կմնա չֆինանսավորվող:

**Տեղեկատվություն**

Մինչ միավորումը տեղեկատվության տրամադրումը անբավարար մակարդակի վրա էր: Սովորաբար ավագանու առաջիկա նիստերի կամ հանրային լսումների մասին ծանուցումները փակցվում էին ավագանու գրասենյակի ցուցատախտակի վրա: Համայնքները չունեին կայքեր կամ ֆեյսբուքյան էջեր։ Ավագանու որոշումներն չէին հրապարակվում, դրանց ստացումը իրականացվում էր դիմումի հիման վրա:

Մյուս կողմից յուրաքանչյուր համայնք բաղկացած էր միայն մեկ բնակավայրից, ուստի, հատկապես փոքր համայնքներում, բոլոր բնակիչները ֆիզիկապես մոտ են եղել համայնքապետարանին:

Միայն 2016 թվականի դեկտեմբերին Ազգային ժողովն ընդունեց ՏԻՄ օրենքում փոփոխություն, որով 3,000 և ավելի բնակչություն ունեցող համայնքների համար պարտադիր դարձավ պաշտոնական կայք ունենալը։ Մինչև այդ փոփոխությունը կայքերի առկայությունը պարտադիր էր միայն Երևան, Գյումրի և Վանաձոր քաղաքների համար։ Նույն փոփոխությունը նաև նախատեսում է, որ 10,000 և ավելի բնակչություն ունեցող համայնքները պարտավոր են ուղիղ հեռարձակել ավագանու նիստերը իրենց կայքերի միջոցով:

**Խորհրդակցություն**

Մասնակցության որոշ ձևեր մնացել են նույնը` բարեփոխումներից առաջ և հետո: Օրինակ, համայնքներում ավանդաբար ընդունելության օրեր են անցկացվում համայնքապետարաններում (օր.՝ ամեն հինգշաբթի): Սակայն, բնակիչները գրեթե միշտ դիմել և դիմում են համայնքների ղեկավարներին անձնական հարցերով: Սովորաբար, սոցիալապես անապահով բնակիչները օգտվել են այս հնարավորությունից, և հիմնականում հայցել են ֆինանսական կամ նյութական օժանդակություն: Շատ հազվադեպ են դեպքերը, երբ բնակիչը համայնքապետարան դիմեր համայնքի զարգացմանը վերաբերվող հարցերով կամ առաջաջկություններով:

2013թ. հունիսի 19-ին ընդունված ՏԻՄ օրենքում փոփոխությունները ներառում էին քաղաքացիների մասնակցությունն ապահովելու նոր միջոցներ, ինչպիսիք են 4-ամյա զարգացման ծրագրերի և տարեկան բյուջեի վերաբերյալ լսումները: Սա հանգեցրեց վարչատարածքային բարեփոխումների մեկնարկին նախորդող վերջին երկու տարիների ընթացքում խորհրդակցությունների մակարդակի որոշակի բարելավմանը: Այնուամենայնիվ, փոքր համայնքներում հանրային լսումները հիմնականում ձևական բնույթ էին կրում, քանի որ կապիտալ ծախսերի չափազանց սահմանափակ բյուջեները նշանակում էին, որ բացակայում էին լուրջ և լայնածաված ծրագրերը, իսկ այդ պայմաններում նվազ էր նաև բնակիչների հետաքրքրությունը:

Խորհրդատվական խմբերի կիրառումը սահմանափակված էր մի քանի խոշոր համայնքներով, որտեղ գոյություն ունեին քաղաքացիական հասարակության ակտիվ ներկայացուցիչներ, ովքեր ձգտում էին մասնակցել որոշումների կայացման գործընթացին:

**Ներգրավվածություն, համագործակցություն և հզորացում**

Մինչև վարչատարածքային բարեփոխումների մեկնարկը, բացառությամբ ընտրությունները, գոյություն չունեին գործուն ընթացակարգեր, որոնց միջոցով բնակիչները կարող էին շոշափելի ազդեցություն ունենալ համայնքի մակարդակով որոշումների կայացման վրա: Թեև չկային «քաղաքացիների բյուջե» նախաձեռնություններ, ավելի մեծ համայնքներում եղան ՔՀԿ-ների հետ համագործակցության առանձին դեպքեր, ինչի արդյունքում բյուջետային տողեր հատկացվեցին կոնկրետ ծրագրերի իրականացման համար:

Եզրափակելով, վարչատարածքային բարեփոխումներից առաջ իրավիճակը այնքան էլ դրական չէր հանրային մասնակցության բնագավառում: Համայնքների ջանքերը հիմնականում սահմանափակվում էին տարրական տեղեկատվության տրամադրմամբ, համայնքի ղեկավարի կողմից քաղաքացիների ընդունելությամբ և հանրային լսումներով, որոնք հաճախ ձևական բնույթ էին կրում: Ինչպես նշվում է ԵԽ CLRA-ի «Տեղական ժողովրդավարությունը Հայաստանում» մոնիտորինգի զեկույցում (CPL(26)2FINAL, 26 մարտի 2014 թ.[[8]](#footnote-8)), մինչև համայնքների միավորումը հանրային մասնակցության շատ ցածր մակարդակ էր արձանագրված:

# **Ոլորտում իրականացված բարեփոխումներ. հաջողություններ և ձեռքբերումներ, բացահայտված թերություններ, իրավիճակը բարեփոխումներից հետո**

Ինչպես նախորդ բաժնում, վարչատարածքային բարեփոխումների արդյունքների վերլուծությունը հիմնականում կենտրոնացված է «Տեղեկատվություն, խորհրդատվություն, ներգրավում, համագործակցություն և հզորացում» շուրջ:

**Տեղեկություն**

Վարչատարածքային բարեփոխումներից հետո տեղեկատվությամբ ապահովումը համայնքների ամենամեծ ձեռքբերումներից է: Այստեղ է, որ նրանք ամենօրյա ջանքեր են գործադրում հաղորդակցվելու և համապատասխան տեղեկատվության և փաստաթղթերի տրամադրման միջոցով ապահովելու իրենց աշխատանքի թափանցիկությունը և հաշվետվողականության բարձր մակարդակը: Տեղեկատվությունը տրամադրվում է ինչպես առցանց, այնպես էլ օֆլայն:

**Առցանց տեղեկատվության տրամադրում**

*Նվիրված անձնակազմ ունենալու առավելությունները*

Միավորումը հնարավորություն է տվել համայնքներին ներգրավել աշխատակազմ, որը կարող է կենտրոնանալ հանրության մասնակցության խթանման վրա, այդ թվում՝ նոր ուղիներով: Ընտրանքում ներառված համայնքների մոտ կեսը ունեն հասարակայնության հետ կապերի պատասխանատուներ, որոնք պատասխանատու են պաշտոնական կայքի և ֆեյսբուքյան էջի կառավարման համար (չնայած հաճախ հանրային մասնակցությանը վերաբերվող այլ պարտականություններ նույնպես, օրինակ՝ հանրային լսումների կազմակերպումը, իրականացվում են այլ աշխատակիցների կողմից): Այն համայնքներում, որոնք չունեն հանրային կապերի աշխատակիցներ, կայքի և ֆեյսբուքյան էջի կառավարման պատասխանատվությունը երբեմն իրականացնում է աշխատակազմի ղեկավարը, ստորաբաժանման ղեկավարներից մեկը կամ որևէ այլ աշխատակից։

Թեև պարզ է, որ ոչ բոլոր համայնքներում են նշանակվել հասարակայնության հետ կապերի պատասխանատուներ, ընդհանուր առմամբ կարելի է տեսնել, որ բավարար մարդկային ռեսուրսներ են հատկացված առցանց տեղեկատվության տրամադրման հիմնական գործառույթին:

*Համայնքի կայքերը տեղեկատվական են*

Համայնքների կայքերը տրամադրում են տեղեկատվության լայն շրջանակ, որը նախկինում հասանելի չէր: Հաշվետվության շրջանակներում ընտրանքում ներառված համայնքների կայքէջերի համառոտ հետազոտություն է իրականացվել՝ գնահատելով դրանց համապատասխանությունը ՏԻՄ օրենքի 11(5) հոդվածին: Պարզեցման նպատակով ստուգվել է միայն 11-րդ հոդվածի 5-րդ կետի մի շարք ենթակետերի համապատասխանությունը:

**Աղյուսակ 2. Համայնքների համապատասխանությունը ՏԻՄ օրենքի 11-րդ հոդվածի 5-րդ կետի ընտրված ենթակետերին (պաշտոնական կայքերի բովանդակությունը)**

|  |  |  |  |  |
| --- | --- | --- | --- | --- |
| Ենթակետ | Տրամադրում | Համայնքների թիվը | | |
| **Լիովին համապատասխան** | **Մասամբ համապատասխան** | **Չհամապատասխանող** |
| 3 | Համայնքի զարգացման հնգամյա ծրագիրը, դրա կատարման հաշվետվությունը | 25 | 0 | 2 |
| 3.1 | Համայնքի տարեկան աշխատանքային պլանը, դրա կատարման հաշվետվությունը | 14 | 7 | 6 |
| 4 | Համայնքի բյուջեն, բյուջեի կատարման հաշվետվությունները | 26 | 0 | 1 |
| 6 | Համայնքի ավագանու եւ համայնքի ղեկավարի կողմից ընդունված նորմատիվ իրավական ակտերի նախագծերը | 22 | 3 | 2 |
| 8 | Համայնքի ղեկավարի լիազորությունների շրջանակում տրված թույլտվությունների համար դիմումի ձևերը և ընդհանուր տեղեկություններ տրամադրվող թույլտվությունների քանակի և տեսակի մասին. | 11 | 3 | 13 |
| 10 | Համայնքի բնակիչների հետ հանդիպումների, հանրային լսումների և քննարկումների նյութերը, ընթացակարգը, վայրը և ժամը | 19 | 4 |  |
| 16 | Տեղեկատվություն /համայնքի և նրա ենթակա կառույցների կողմից մատուցվող ծառայությունների մասին/ | 27 | 0 | 0 |

Վերոնշյալը ցույց է տալիս, որ ընդհանուր առմամբ պահպանվում են օրենքի դրույթները։ Մասնավորապես, բոլոր կայքերն ունեն տեղեկատվություն համայնքային ծառայությունների մասին, մինչդեռ գրեթե բոլորն են ներառում տեղեկատվություն տարեկան բյուջեի և համայնքի հնգամյա զարգացման ծրագրի մասին: Թույլտվությունների տրամադրման վերաբերյալ տեղեկատվությունը ամբողաջական հրապարակման պահանջին կատարմանը համապատասխանում են բավականին փոքր թվով համայնքներ:

Excel ֆայլը՝ կայքի հարցման ամբողջական մանրամասներով, կցվում է որպես Հավելված 1:

*Ֆեյսբուքյան էջերը հիմնական առցանց գործիքն են*

Ընտրանքում ներառված բոլոր համայնքներն ունեն ֆեյսբուքյան էջեր, և նրանց հրապարակած հոդվածները տեղեկացնում են, ներգրավում են բնակիչների հետաքրքրությունը, խթանում են երկխոսությունը և անձնակազմին հնարավորություն են տալիս տարածել տեղեկություններ, որոնք ներկայացնում են համայնքի գործունեությունը: Հանրային կապերի շատ աշխատակիցներ հայտնել են, որ երբ բնակիչները տեղեկատվություն են խնդրում Facebook-ի միջոցով (հաճախ՝ մեկնաբանելով որոշակի գրառում), նրանք փորձում են արագ արձագանքել՝ հարցը փոխանցելով համապատասխան բաժին:

**Հանրային մասնակցության լավագույն փորձը. Facebook-ի օգտագործումը**

Համայնքի հասարակայնության հետ կապերի աշխատակիցները գտնում են, որ Facebook-ը լավագույն առցանց գործիքն է՝ բնակիչներին տեղեկացնելու իրադարձությունների մասին և նրանցից արձագանքներ ստանալու համար: Հետևյալը օրինակներ են, թե ինչպես են նրանք օգտագործում այս գործիքը:

- Տաթևում հոդվածներ տեղադրելու համար ընտրում են լավագույն ժամերը և/կամ օրերը։ Օրինակ՝ նրանք հոդված են հրապարակում երեկոյան ժամը 18-ից հետո, երբ մարդիկ ավելի շատ ժամանակ ունեն Facebook մուտք գործելու համար, և նմանապես ուրբաթ օրը հոդվածներ են պատրաստում՝ հանգստյան օրերին տեղադրելու համար:

- Ստեփանավանում գործում են երեք ֆեյսբուքյան էջ՝ ընդհանուր, մյուսը՝ մշակութային իրադարձություններին և խնդիրներին նվիրված, երրորդը՝ «Այցելիր Ստեփանավան»-ը ուղղված է զբոսաշրջիկներին։

- Արարատում հաճախ են հոդվածներ մշակում, որոնք վերաբերում են համայնքի տարբեր ասպեկտներին: Օրինակ՝ «չճանաչված հերոս» որոշ աշխատակիցների կամ մշակութային ժառանգության մասին։ Գաղափարն այն է, որ մարդիկ զգում են, որ բնակավայրերի այս հավաքածուն այժմ մի ընդհանուր միություն է՝ համայնք է: Մարդիկ հաճախ են հարցեր բարձրացնում ֆեյսբուքում, իսկ հանրային կապերի մասնագետը անմիջապես տեղեկացնում է համապատասխան բաժին։

- Ապարանում ֆեյսբուքյան էջն ունի 11,000 հետեւորդ, ինչը տպավորիչ է 24,000 բնակչություն ունեցող համայնքի համար։

Ստորև ներկայացված են ընտրված համայնքների ֆեյսբուքյան էջերի համառոտ վերլուծության արդյունքները: Նպատակն էր գնահատել հրապարակումների համեմատական վիճակագրությունը և հաճախականությունը։

**Աղյուսակ 3. Համայնքների ֆեյսբուքյան էջերի վերլուծություն[[9]](#footnote-9)**

|  |  |  |  |  |  |  |  |
| --- | --- | --- | --- | --- | --- | --- | --- |
| **Համայնք** | **Բնակչություն** | **Ֆեյսբուքյան էջի հղում** | **Հավանումների քանակը** | **Հետևորդների թիվը** | **Հետևորդներ/ընկերներ՝ որպես բնակչության տոկոս** | **Անցած շաբաթվա գրառումների քանակը**  **(մայիսի 13-20)** | **Անցած շաբաթվա ընթացքում հաղորդագրությունների հավանումների քանակը** |
| Ակունք | 5,359 | <https://www.facebook.com/profile.php?id=100039937368191> | 4,100 ընկեր | | 77% | 1 | 120 |
| Ալագյազ | 4,462 | <https://www.facebook.com/alagyazgp> | N/A | N/A | N/A | 0 | 0 |
| Ամասիա | 5,213 | <https://www.facebook.com/profile.php?id=100057442996755> | 1,000 | 1200 | 23% | 4 | 54 |
| Ապարան | 23,518 | <https://www.facebook.com/municipality.aparan> | 7,400 | 11,000 | 47% | 12 | 3,902 |
| Արարատ | 44,355 | <https://www.facebook.com/araratmunicipality> | 2,600 | 3,200 | 7% | 9 | 267 |
| Արենի | 10,964 | <https://www.facebook.com/arenimunicipality> | N/A | 4,600 | 42% | 9 | 251 |
| Արտաշատ | 93,266 | <https://www.facebook.com/profile.php?id=100069291576398> | N/A | 10,000 | 11% | 11 | 856 |
| Արթիկ | 48,754 | <https://www.facebook.com/profile.php?id=100080439663022> | 1,900 | 3,400 | 7% | 12 | 893 |
| Ճամբարակ | 14,031 | <https://www.facebook.com/Chambarakarmenia> | 2,800 | 3,500 | 25% | 0 | 0 |
| Դիլիջան | 24,153 | <https://www.facebook.com/MunicipalityOfDilijan> | N/A | 7,000 | 29% | 5 | 250 |
| Գորիս | 27,583 | [https://www.facebook.com/Գորիսի քաղաքապետարան](https://www.facebook.com/GorisMunicipality) | 16,000 | 21,000 | 76% | 4 | 106 |
| Գյուլագարակ | 7,796 | <https://www.facebook.com/profile.php?id=100080959750648> | 607 | 945 թ | 12% | 4 | 68 |
| Ջրվեժ | 9,844 | <https://www.facebook.com/Jrvezhmunicipality> | 1,300 | 1,600 | 16% | 1 | 1 |
| Խոյ | 33,601 | [https://www.facebook.com/ԽոյԱրմավիր](https://www.facebook.com/KhoyArmavir) | 2,300 | 3,000 | 9% | 6 | 377 |
| Լերմոնտովո | 1,121 | <https://www.facebook.com/profile.php?id=100055574405504> | 721 ընկեր | | 64% | 0 | 0 |
| Լոռի Բերդ | 5,022 | <https://www.facebook.com/profile.php?id=100030782370506> | 3,800 ընկեր | | 76% | 6 | 369 |
| Մեծամոր | 75,887 | <https://www.facebook.com/metsamorcommunity> | 554 | 948 | 1% | 5 | 164 |
| Նաիրի | 35,880 | <https://www.facebook.com/nairihamaynq> | 3,800 | 4,400 | 12% | 0 | 0 |
| Նոյեմբերյան | 27,819 | <https://www.facebook.com/Official.NoyemberyanCommunity> | 2,000 | 2,700 | 10% | 1 | 9 |
| Փամբակ | 12,890 | <https://www.facebook.com/PambakMunicipality2021> | 4,700 ընկեր | | 36% | 7 | 374 |
| Սևան | 40,261 | <https://www.facebook.com/profile.php?id=100069030885767> | N/A | 5,000 | 12% | 31 | 399 |
| Սպիտակ | 41,082 | <https://www.facebook.com/profile.php?id=100080283676358> | 2,000 | 3,300 | 8% | 6 | 455 |
| Ստեփանավան | 13,276 | <https://www.facebook.com/profile.php?id=61557033072187> | 262 | 402 | 3% | 13 | 256 |
| Թալին | 35,971 | <https://www.facebook.com/talini1qaxaqapetaran> | N/A | 5,100 | 14% | 12 | 849 |
| Տաթև | 5,963 | <https://www.facebook.com/TatevMunicipality/?locale=hy_AM> | N/A | 2,000 | 34% | 7 | 87 |
| Տեղ | 5,442 | <https://www.facebook.com/profile.php?id=100064654481011> | 23,00 | 2,800 | 51% | 7 | 319 |
| Վայք | 10,685 | <https://www.facebook.com/profile.php?id=100013619867828> | 4,500 ընկեր | | 42% | 9 | 1159 |

Արդյունքները ցույց են տալիս վիճակագրության բավականին մեծ տարբերություն: Տպավորություն է, որ որոշ համայնքներում ընկերների/հետևորդների թիվը կարող է կազմել գրանցված բնակչության երեք քառորդը, մինչդեռ այլ համայնքներում այն 10%-ից պակաս է: Գրառումների հաճախականությունը նույնպես բավականին շատ է տարբերվում։ Որոշ դեպքերում վիճակագրությունը համընկնում է համայնքի պաշտոնյաների հետ հարցազրույցներից ստացված տպավորությունների հետ. օրինակ՝ հարցազրույցները հուշում են, որ համայնքներն արդյունավետ օգտագործում են Facebook-ը, և դա հաստատվում է վիճակագրությամբ: Հիմնականում համայնքները օգտագործում եմ Facebook հարթակից տեղեկատվություն տրամադրելու, ինչպես նաև բնակչությունից արձագանքներ ստանալու համար։ Հաջողության հիմնական դեպքերը գրանցվում են ավելի մեծ համայնքներում, որտեղ անձնակազմը կարևորում է ոչ միայն տեղեկատվության տրամադրման անհրաժեշտությունը, այլև ներգրավվածությունն ու համագործակցությունը: Ի դեպ, այդ համայնքներից շատերում առկա է ՏՏԶ պլանավորման հարցում քաղաքացիների ներգրավվածության բարձր մակարդակ:

**Օֆլայն տեղեկատվության տրամադրում**

Համայնքների միավորումից հետո քիչ փոփոխություններ են եղել այս բնագավառում: Համայնքի բնակիչների համար օֆլայն տեղեկատվության աղբյուրները հիմնականում ցուցատախտակներն են կամ անմիջական հանդիպումները: Քանի որ բոլոր միավորված համայնքները բազմաբնակավայր են, պետք է նշել, որ վարչական ղեկավարների դերը գրավոր և բանավոր հաղորդակցության ապահովման ոլորտում առանցքային է:

**Խորհրդակցություն**

Վարչատարածքային բարեփոխումների շրջանակներում բնակիչների հետ խորհրդակցությունները դարձել են ավելի հաճախակի և բովանդակալից: Թեև համայնքների ղեկավարների ընդունելությունների հաճախականությունը, սովորաբար շաբաթական, էապես չի փոխվել տարիների ընթացքում, հանրային լսումները դարձել են ավելի կարևոր, քանի որ համայնքների ակտիվության աճը (մասնավորապես ենթակառուցվածքային ծրագրերի, այդ թվում՝ կառավարության կողմից ֆինանսավորվող սուբվենցիոն ծրագրերը) պահանջում է բնակիչների հետ ավելի հաճախակի խորհրդակցություններ: Սա վերաբերում է ոչ միայն առանձին նախաձեռնություններին, այլև տարեկան և բազմամյա պլաններին ու բյուջեներին:

**Դեմ առ դեմ երկխոսություն**

*Համայնքները գիտակցում են դեմ առ դեմ հանդիպումների կարևորությունը*

Բոլոր համայնքները նշում են բնակիչների հետ օֆլայն հանդիպումների կարևորությունը: Քաղաքացիների ամենշաբաթյա ընդունելության օրերի ավանդական ձևաչափը, երբ համայնքապետը հասանելի է դեմ առ դեմ հանդիպումների համար, դրա մի տարբերակն է: Իհարկե, միավորումը հանգեցրել է այն խնդրին, որ շատ բնակիչներ ապրում են համայնքի կենտրոնից հեռու և չեն կարողանում հեշտությամբ այցելել այն։ Այսպիսով, համայնքապետարանները գիտակցում են, որ պետք է լրացուցիչ ջանքեր գործադրեն՝ ապահովելու, որ իրենց պաշտոնյաները հասանելի լինեն բոլոր բնակիչների համար:

Յուրաքանչյուր բնակավայրում վարչական ղեկավար լինելու օրենսդրական պահանջը այս խնդրի մասնակի լուծումն է, և համայնքները հայտնում են, որ վարչական ղեկավարները օգտակար գործառույթ են իրականացնում՝ համայնքի ղեկավարին և աշխատակազմին փոխանցելու քաղաքացիների մտահոգությունները, կարծիքները և առաջարկությունները:

Բոլոր համայնքները, սակայն, գիտակցում են, որ համայնքի ղեկավարը պետք է մեկնի բնակավայրեր՝ բնակիչներին հանդիպելու, ինչպես նաև ընթացիկ և ավարտված ծրագրերը վերահսկելու համար: Նման այցելությունների հաճախականությունը բավականին շատ է տատանվում՝ շաբաթական մի քանի օրից (ըստ պաշտոնյաների) մինչև ամիսը ընդամենը մի քանի օր՝ կախված համայնքից։ Որոշ դեպքերում նրանք ավելի շատ շեշտը դնում են այլ անձնակազմի այցելությունների վրա, ինչպիսիք են փոխքաղաքապետը, զարգացման ծրագրերի պատասխանատուն կամ սոցիալական աշխատակիցը:

**Հանրային մասնակցության լավագույն փորձի օրինակներ**

Արտաշատ համայնքում Վարդավառը տոնեցին 3 բնակավայրում՝ միավորելով գյուղերը. գաղափարն այն էր, որ մարդիկ զգան, որ սա մեկ համայնք է:

Խոյ համայնքում երիտասարդների հետ երկխոսություն սկսելու նպատակով ղեկավար անձնակազմը այցելել է 15 դպրոց։ Այնուհետև նրանք համայնքի ղեկավարի հետ երիտասարդական զրույցի խումբ են ստեղծել: Այն ստեղծվել է 2022 թվականի հունիսին և ունի 12 անդամ։ Այն հնարավորություն է տալիս երիտասարդներին հարցեր բարձրացնել և քննարկել համայնքային բյուջեն: Նպատակն է ապահովել, որ բոլոր 17 բնակավայրերում բյուջեի ծախսերը ծառայեն երիտասարդների շահերին:

Փամբակ համայնքում 2023 թվականի հունիսին անցկացվեց « Փամբակ ռեսուրս փառատոն»-ը, որտեղ յուրաքանչյուր գյուղ ներկայացրեց իր արտադրանքը: Դա լավ միջոցառում էր գյուղերի միջև կապերը զարգացնելու համար։ Նպատակ կա այս միջոցառումը պարբերաբար իրականացնել։

Ջրվեժ համայնքը google-ի ձևաթուղթ է ուղարկել հարցում անելու համար, որին արձագանքել են 30 բնակիչ:

Ապարանում գյուղական բնակավայրերի հետ կապ պահպանելու առաջնային պատասխանատվությունը կրում է համայնքի ղեկավարի տեղակալներից մեկը՝ օրվա մեծ մասը նա անցկացնում է գրասենյակից դուրս։

Նոյեմբերյանում 2022 թվականի մայիսին ստեղծվել է կանանց և երիտասարդների խորհրդատվական մարմին, որի անդամները հիմնականում երիտասարդներ են բոլոր բնակավայրերից: Ստեղվելու պահին այն ուներ 30 անդամ, իսկ ներկայումս՝ 11։ Նրանք առցանց զրույցներ են վարում և ամենօրյա կապի մեջ են։ Ուշադրության ոլորտներից մեկը՝ արտադպրոցական կրթությունն է:

Գորիսում մտադրություն կա կիրառել նաև Telegram և TikTok հավելվածները՝ ֆեյսբուքյան էջը փոխլրացնելու համար։ Գումարած, եթե ֆինանսավորում ստանան, գյուղական բնակավայրերում խելացի տեղեկատախտակներ կտեղադրեն։

*Հանրային լսումներ*

Վերլուծությունները ցույց են տալիս, որ ընտրանքային համայնքները կանոնավոր հանրային լսումներ են իրականացրել՝ քննարկելու այնպիսի հարցեր, ինչպիսիք են տարեկան բյուջեն, հնգամյա ռազմավարական զարգացման ծրագիրը, ենթակառուցվածքների վերանորոգման կոնկրետ ծրագրերը: Այնուամենայնիվ, հանրային լսումների ընթացքում բավականին սակավ են բուռն և թիրախային քննարկումները:

Ստորև բերված երկու գծապատկերները տալիս են իրավիճակի մասնակի պատկերացում, հիմնականում այն պատճառով, որ միայն մի քանի համայնքներ են տրամադրել տվյալներ: Դրանք ցույց են տալիս, որ քննարկումները տեղի են ունենում պարբերաբար, սովորաբար տարեկան առնվազն 2 անգամ, իսկ որոշ համայնքներ ավելի ակտիվ են: Մասնակիցների թիվը նույնպես բավականին շատ է տարբերվում, և պարտադիր չէ, որ համապատասխանի համայնքի չափին:

**Գծապատկեր 1. Հանրային քննարկումների քանակը**

**Գծապատկեր 2. Հանրային քննարկումների մասնակիցների թիվը**

Բացի դա, համայնքներից պահանջվել է տրամադրել տվյալներ պլանավորման հանդիպումներին հանրային մասնակցության վերաբերյալ, և նրանց պատասխանները ներկայացված են ստորև ներկայացված երկու գծապատկերներում:

**Գծապատկեր 3. Պլանավորման[[10]](#footnote-10) հանդիպումներին մասնակցող բնակիչների թիվը**

**Գծապատկեր 4. Զարգացման փաստաթղթերում ներառված բնակիչների կողմից ներկայացված առաջարկությունների քանակը**

Կրկին արձագանքման ցածր մակարդակի պատճառով դժվար է եզրակացություններ անել:

*Ավագանու նիստեր*

Ընտրանքի բոլոր համայնքները նշել են, որ ավագանու նիստերի ամսաթվերը հրապարակվել են առցանց և ցուցատախտակների վրա, և որ նիստերը ուղիղ հեռարձակվել են, ինչպես նաև դրանց տեսագրությունները հասանելի են առցանց: Այնուամենայնիվ, բնակիչների մասնակցությունը ավագանու նիստերին՝ անձամբ թե առցանց, բավականին հազվադեպ էր, թեև կայքում կամ YouTube-ում հետագա դիտումների թվերն ավելի բարձր էին: Եթե բնակիչներն իսկապես մասնակցում էին ավագանու նիստին, դա գրեթե միշտ այն պատճառով էր, որ նրանք անձնական խնդիր ունեին լուծելու, օրինակ՝ հողի վարձակալության դիմում և այլն:

**Գծապատկեր 6. Ավագանու նիստերի քանակը**

Ինչպես և սպասելի է, այս հարցի շուրջ մեծ տարբերություններ չկան համայնքների միջև` տարեկան շուրջ 10 նիստ անցկացնել օրինաչափություն է:

**Ներգրավվածություն**

Հաճախ ՏԻՄ ներկայացուցիչները դժգոհություն են հայտնել հանրության ներգրավվածության ցածր մակարդակից՝ ափսոսանք հայտնելով, որ խորհրդակցելու և հետադարձ կապ ստանալու իրենց ջանքերն արժանացել են բնակիչների անտարբերությանը: Ավելի հաջողակ համայնքների փորձը ցույց է տալիս, որ նրանք կենտրոնացել են բնակչության կոնկրետ խմբերի վրա և հենց այդ խմբերի հետ են զարգացրել շարունակական երկխոսություն: Վերլուծությունները ցույց են տալիս, առավել ներգրավվածության մակարդակ են ապահովել երիտասարդությունը, կանայք կամ գործարար համայնքը: Նշենք նաև, որ երբ խնդրո առարկա խումբն ընկալվում է որպես խոցելի (օրինակ՝ հաշմանդամություն ունեցող անձինք, արցախցի տեղահանվածներ), ՏԻՄ-ի մոտեցումը ավելի շատ հիմնվում է սոցիալական աջակցությանը, քան որոշումների կայացման իրավահավասար գործընկերությանը:

**Ոչ առցանց երկխոսության դժվարություններ. ցանկացած համայնք պայքարում է իր բնակիչներին ներգրավելու համար:**

**Հանրային մասնակցության պասիվություն**

Հասարակության մասնակցությունը խրախուսելու ՏԻՄ-ի ջանքերը միշտ չէ, որ հաջող են լինում, ինչի մասին վկայում են հետևյալ փորձառությունները:

- «Ոչ ոք երբեք չի եկել ավագանու նիստի»,

- «Փետրվարին մենք բյուջեի վերաբերյալ հանրային լսումներ ենք անցկացրել, ոչ ոք չեկավ»,

- «Տեղական թերթում հարցաշար ենք դրել, բայց պատասխաններ չեն եղել»,

- «Վերջին տարիներին ավագանու նիստերին քաղաքացիների մասնակցություն չի եղել»:

Թեև բոլոր համայնքները հնարավորություն են տալիս բնակիչներին շփվելու պաշտոնյաների հետ՝ լինի դա հանրային լսումների, ավագանու նիստերի կամ այլ գործիքների միջոցով, ներգրավվածության մակարդակը զգալիորեն տարբերվում է: Շատ համայնքներում դիտարկվում է քաղաքացիների ներգրավվածության բավականին ցածր մակարդակ, մասնավորապես՝ ավագանու նիստերի և, ավելի փոքր չափով, հանրային լսումների հետ կապված, ինչպիսին է օրինակ` տարեկան բյուջեն: Անուղղակիորեն պաշտոնյաների մոտ այսպիսի հարց է ծակում․ ո՞րն է պարտադիր բնույթ ունեցող, թափանցիկություն ապահովելու միջոցների իմաստը, եթե բնակիչների կողմից չկա հետաքրքրությունը: Երբեմն նախաձեռնությունները սպառվում են նախաձեռնումից հետո: Օրինակ, համայնքը ստեղծում է խորհրդակցական մարմին, սակայն առաջին հանդիպումից հետո հետագա նիստեր չեն անցկացվում:

**Երկխոսություն կոնկրետ խմբերի հետ**

*Երիտասարդական երկխոսություն*

Շատ համայնքներ հասկացել են երիտասարդների հետ երկխոսության կարևորությունը, և նրանք դա իրականացնում են մի շարք ձևերով, օրինակ՝

* ոչ ֆորմալ խմբեր (Սպիտակ),
* խորհրդակցական մարմիններ ( Նոյեմբերյան, Ճամբարակ),
* մեկանգամյա միջոցառումներ (Արմավիր համայնքում «Երիտասարդական քաղաք», Խոյ համայնքում դպրոցներում անցկացվել են քննարկումներ),
* հետադարձ կապ ստանալ ռազմավարական փաստաթղթերի վերաբերյալ (Արարատ՝ 5-ամյա զարգացման ծրագիր, Արտաշատ՝ տարեկան բյուջե),
* ֆիզիկական հանդիպման համար հարմարեցված տարածքներ (Ապարան երիտասարդական անկյուն), և
* առցանց խմբային զրույցներ (Խոյ):

Ինչպես կարելի է տեսնել, երիտասարդներին ներգրավելու ուղիների լայն շրջանակ կա, և, հետևաբար, մենք կարող ենք պնդել, որ չկա ստանդարտ բանաձև. յուրաքանչյուր համայնք պետք է գտնի այն ճանապարհը, որն լավագույն արդյունքներն է տալիս հենց տվյալ համայնքում:

*Խոցելի խմբերի ներգրավում*

Համայնքները ուշադիր են տեղահանվածների կենսական կարիքների նկատմամբ, և համայնքները հստակորեն տիրապետում են Լեռնային Ղարաբաղից համայնքում բնակվող տեղահանվածների թվին, նրանց առջև ծառացած խնդիրներին և համայնքի աջակցության տարբեր ձևերին: Հասկանալի է, որ սա համայնքի մոտեցման հիմնական նպատակն է. տեղահանվածները մի խումբ են, որոնց պետք է օգնել: Որոշ համայնքներ նույնպես ջանքեր են գործադրում տեղահանվածներին ներգրավելու սոցիալական և մշակութային միջոցառումներին, սակայն դա համատարծ բնույթ չի կրում:

*Համայնքներն ընդհանուր առմամբ առանձնահատուկ ջանքեր չեն գործադրում հաշմանդամություն ունեցող անձանց մասնակցության ապահովման հարցում։* Բազմաթիվ համայնքներ հատուկ քաղաքականություն չունեն կամ հատուկ ջանքեր չեն գործադրում հաշմանդամություն ունեցող անձանց ներգրավելու համար: Նրանց կողմից նշվում է, որ հաշմանդամություն ունեցող անձինք կարող են մասնակցել առցանց, կապ հաստատել Facebook-ի միջոցով և այլն, սակայն քչերն են դա անում։ Ընդհանուր առմամաբ համայնքները նախաձեռնություն չեն ցուցաբերում հաշմանդամություն ունեցող անձանց հետ կապ հաստատելու և նրանց տեսակետներն ու կարիքները պարզելու համար։

**Համագործակցություն և հզորացում**

Բացառությամբ ընտրությունների ժամանակ, միակ դեպքը, երբ բնակիչները կարողացել են գերիշխող դեր ունենալ ՏԻՄ որոշումներում, եղել է մասնակցային բյուջետավորման մշակման և քվեարկության ընթացքում:

*Մասնակցային բյուջետավորում*

Համայնքների միավորումը հնարավորություն է ստեղծել ներկայացնել մասնակցային բյուջետավորման գաղափարը, որը նոր գործիք է հանրային մասնակցությունը խթանելու համար: Մինչ միավորումը դա հնարավոր չէր լինի, քանի որ բյուջեները, հատկապես փոքր համայնքների, չափազանց փոքր էին:

Թեև եղել է կենտրոնական կառավարության նախաձեռնություն մի շարք համայնքներում մասնակցային բյուջետավորման փորձնական կիրառման համար, ստորև բերված գծապատկերը ցույց է տալիս, որ որոշ համայնքներ կիրառել են այս նախաձեռնությունը, թեև օգտագործել են տարեկան բյուջեի շատ փոքր տոկոսը:

**Գծապատկեր 7. Քաղաքացիական նախաձեռնությունների վրա ծախսվող բյուջեի տոկոսը**

Ինչ վերաբերում է կառավարության նախաձեռնությանը, ապա ընթացակարգն այնպիսին էր, որ յուրաքանչյուր մասնակից համայնքի ավագանին պետք է ստեղծեր հանձնաժողով, որը վերահսկելու էր գործընթացը, և հանձնաժողովը պետք է ունենար ՏԻՄ-ի և քաղաքացիական հասարակության ներկայացուցիչների խառը կազմ: Յուրաքանչյուր ավագանի նախատեսում էր գումար հատկացնել հաղթող ծրագրին (գումարները տատանվում էին 1 մլն-ից 10 մլն դրամի սահմաններում, թեև գործնականում հաղթող նախագծերն ավելի թանկ էին, և ավագանիները համապատասխանաբար ավելացնում էին հատկացումները): Հետևյալ վերլուծությունը ցույց է տալիս, թե ինչպես է այն կատարվել գործնականում:Աբովյան. հանձնաժողովը բաղկացած էր 13 ՏԻՄ անձնակազմից, բայց ոչ մի այլ ներկայացուցիչ: Եղել է 12 նախագծային առաջարկ: Տրվել է 74 ձայն (ընտրողների 0,13%-ը), որից 36-ը ստացել է հաղթած առաջարկը։

* **Արմավիր** Հանձնաժողովն ուներ 7 անդամ, այդ թվում՝ 2 ՀԿ։ Եղել է 5 նախագծային առաջարկ, տրվել է ընդամենը 5 ձայն (ընտրողների 0,01%-ը), որից 3 ձայն բաժին է հասել հաղթող առաջարկին։
* **Աշտարակ** Հանձնաժողովը բաղկացած էր միայն 4 ՏԻՄ աշխատակիցներից: Եղել է 5 նախագծային առաջարկ, քվեարկության ընթացքում տրվել է 56 ձայն (ընտրողների 0,12%-ը), որից 45-ը բաժին է ընկել հաղթող առաջարկին։
* **Ջերմուկ** Հանձնաժողովը բաղկացած էր 13 անդամից, որից 3-ը ՔՀԿ ներկայացուցիչներ էին: Եղել է 8 նախագծային առաջարկ, և ընդհանուր առմամբ տրվել է 123 ձայն (ընտրողների 2,72%-ը. Ջերմուկը միակ համայնքն է, որը թույլ է տվել թղթային, ինչպես նաև առցանց քվեարկություն): Հաղթող առաջարկի օգտին տրվել է 111 ձայն, սակայն ֆինանսավորվել են նաև հայտնի այլ նախագծեր։

Վերոնշյալից կարելի է եզրակացնել, որ հանրային մասնակցությունը ցածր է եղել, իսկ տեղեկատվական արշավները՝ չափազանց պասիվ։ Բնակավայրերում բավականաչափ հանդիպումներ չեն եղել, ինչի արդյունքում շատ դեպքերում նախագծային առաջարկները եղել են միայն քաղաքային բնակավայրերից։ ՏԻՄ-ի ներգրավվածությունը սահմանափակ էր, հաճախ միայն մեկ աշխատակից էր նշանակվում՝ վերահսկելու գործընթացը: Դրական բացառություն էր Ջերմուկը. ՏԻՄ-ն ավելի շատ էր ջանք թափում (և՛ ֆինանսական, և՛ մարդկային ռեսուրսների առումով), ինչը հանգեցրեց ավելի մեծ մասնակցության:

**Ընդհանուր գնահատականներ. բարելավման հնարավորություններ**

Վերոնշյալից պարզ է դառնում, որ նույնիսկ միավորումից հետո հանրային մասնակցության բարելավումների մեծ մասը տեղի է ունենում տեղեկատվության տրամադրման և խորհրդատվության մակարդակներում: Համագործակցության և հզորացման դեպքերը շատ քիչ են, մինչդեռ քաղաքացիների ներգրավվածության մակարդակը նույնպես շատ բարձր չէ:

Հասարակության մասնակցության մակարդակի վերաբերյալ որոշակի նախնական վիճակագրություն ձեռք բերելու նպատակով՝ մի շարք վիճակագրական տվյալների գրավոր հարցումներ են ուղարկվել ընտրանքում ներառված բոլոր համայնքներին: Նրանցից քչերն են տվյալներ տրամադրել ըստ իրենց ներկայացված ձևաչափերի: Կարելի է եզրակացնել, որ համայնքները կամ չեն վարում հստակ վիճակագրություն հանրային մասնակցության բնագավառում, կամ բավականին պասիվ են այդ բնագավառում: Հետևյալ աղյուսակը ցույց է տալիս յուրաքանչյուր հարցադրման վերաբերյալ ստացված պատասխանների քանակը:

Շատ հարցերի պատասխանների ցածր մակարդակի, ինչպես նաև որոշ պատասխանների սահմանափակ կամ ապակողմնորոշիչ լինելու պատճառով, միայն որոշ պատասխաններ են վերլուծվել այս զեկույցում ներկայացված գծապատկերներում: Եվ, ինչպես ավելի մանրամասն քննարկվում է առանձին թեմաների առնչությամբ, նույնիսկ այն դեպքում, երբ տրվել են տվյալներ, եղել են դեպքեր, երբ դրանք եղել են թերի կամ ապակողմնորոշող:

**Աղյուսակ 2. Հանրային մասնակցության վերաբերյալ տվյալների հարցման պատասխանները**

|  |  |
| --- | --- |
| Թեմա | Համայնքների վավեր պատասխանների քանակը |
| Հանրային քննարկման միջոցառումների քանակը | 9 |
| Հանրային քննարկումների միջոցառումներին մասնակցող քաղաքացիների թիվը | 9 |
| Խորհրդի նիստերի քանակը | 9 |
| Ավագանու նիստերին մասնակցող քաղաքացիների թիվը (առանձին/առցանց) | 4 |
| Ավագանու նիստերին հարցեր բարձրացնող քաղաքացիների թիվը | 4 |
| Քաղաքացիական հասարակության մասնակցությամբ ավագանու հանձնաժողովների թիվը | 5 |
| Նման հանձնաժողովների նիստերի քանակը և ներկա քաղաքացիական հասարակության ներկայացուցիչների թիվը | 4 |
| Տեղական քաղաքացիական հասարակության նախաձեռնություններին աջակցելու համար ծախսվող բյուջետային միջոցների համամասնությունը | 4 |
| Ռազմավարական պլանավորման քննարկումներին ներկա/առաջարկություններ անող քաղաքացիների թիվը | 4 |
| Ռազմավարական պլանավորման փաստաթղթերում ներառված քաղաքացիների առաջարկությունների քանակը | 4 |
| Ավագանու ընտրություններում ընտրողների քվեարկության տոկոսը | 4 |
| Ավագանու ընտրություններում թեկնածուների և մանդատների հարաբերակցությունը | 0 |
| Ավագանու կողմից ՏԻՄ օրենքի 11-րդ հոդվածի 7-րդ կետի համաձայն ընդունված ընթացակարգերի պատճենները | 0 |
| Համայնքների կողմից իրենց հանրային մասնակցության պարտավորությունների կատարման վերաբերյալ ցանկացած հաշվետվության պատճենը | 0 |

*Համայնքների աշխատակազմերի հասարակայնության հետ կապերի պատասխանատուները կարևորում են միջազգային գործընկերների կողմից կազմակերպված ուսուցումը և կցանկանան ավելին*

Ինչպես նշված է ստորև բերված տեքստային վանդակում, միջազգային կազմակերպությունների օժանդակությամբ իրականացվել է հասարակայնության հետ կապերի մի շարք աշխատակիցների վերապատրաստում: Մեկնաբանությունները դրական էին, և ավելի շատ վերապատրաստման պահանջ կա: Մի քանի համայնքներում տեղի են ունեցել կադրային փոփոխություններ, օրինակ՝ նոր համալրումներ կամ հասարակայնության հետ կապերի աշխատակիցների՝ ծննդաբերության արձակուրդ գնալու դեպքեր: Հետևաբար, շատ համայնքներ կարող են օգուտ քաղել վերապատրաստման նոր փուլից, քանի որ նրանք կարող էին բաց թողնել նախորդ փուլը:

**Համայնքային հասարակայնության հետ կապերի պատասխանատուների համար վերապատրաստման առավելությունները. հետագա վերապատրաստման կարիքները**

Մի քանի հասարակայնության հետ կապերի պատասխանատուներ նշեցին, որ իրենք մասնակցել են GIZ-ի կողմից կազմակերպված դասընթացներին և նշել են հետևյալ առավելությունները:

- «Օգտակար էր հանդիպել գործընկերների հետ, ստանալ իմ հարցերի պատասխանները: Այն նաև օգնեց ինձ ավելի լավ լրատվական հոդվածներ կազմել»։

- «Օգտակար գտա, դա ինձ ավելի ուշադիր դարձրեց մեդիա խնդիրների նկատմամբ»

Կային նաև հետագա վերապատրաստման որոշ առաջարկներ:

- «Ես կցանկանայի սովորել, թե ինչպես հասնել ավելի լայն լսարանի»:

- «Լավ կլինի հոդվածներ գրելու ավելի շատ ուսուցում»:

- «Որոշ պրոֆեսիոնալ սարքավորումներ տեսահոլովակների ձայնագրման համար ունենալը հիանալի կլիներ»:

Արձագանքները վկայում են, որ հիմնական ուշադրությունը կենտրոնացված է տեղեկատվության տրամադրման վրա, և այսպես են տեսնում իրենց դերը հասարակության հետ կապերի աշխատակիցների մեծամասնությունը և, հետևաբար, այստեղ են նրանք ձգտում բարելավել իրենց հմտությունները: Այնուամենայնիվ, այս զեկույցի վերլուծությունից պարզ է դառնում, որ ցանկացած ապագա վերապատրաստման ժամանակ պետք է ուշադրություն դարձվի նաև քաղաքացիների ներգրավվածության, համագործակցության և հզորացման ապահովման ուղիների վրա, գուցե հիմնական ուշադրությունը:

# **Եզրակացություններ**

**Տեղեկատվության տրամադրում**

*Պաշտոնական կայքերում տեղեկատվության տրամադրման հետ կապված իրավական պահանջները հիմնականում պահպանվում են, սակայն ֆեյսբուքյան էջերն ավելի տարածված են*

Մի շարք համայնքների պաշտոնական կայքերի ուսումնասիրությունը ցույց է տալիս, որ թեև դրանց միայն փոքր թիվն է լիովին համապատասխանում ՏԻՄ օրենքի պահանջներին, նրանցից շատերը տրամադրում են օրենքով պահանջվող տեղեկատվության մեծ մասը, մասնավորապես՝ ծառայությունների մասին տվյալներ, բյուջեներ, հնգամյա զարգացման ծրագրեր և որոշումների նախագծեր:

Որպես համայնքի մասին պարբերաբար տեղեկատվություն ստանալու գործիք՝ Facebook-ն ավելի տարածված է, և հենց այս գործիքի միջոցով է, որ բնակիչներն ավելի հաճախ իմանում են այնպիսի նախաձեռնությունների մասին, ինչպիսիք են օրինակ ենթակառուցվածքների վերանորոգումը, մշակութային միջոցառումները և պաշտոնական ծանուցումները և այլն:

*Բարելավվել է տեղեկատվության տրամադրումը հատկապես Facebook-ի միջոցով*

Համայնքների միավորումը միանշանակ նպաստել է տեղեկատվության տրամադրման բարելավմանը։ Համայնքներն ունեն կայքեր և ակտիվ օգտագործում են իրենց ֆեյսբուքյան էջերը: Համայնքների զգալի մասը հասարակայնության հետ կապերի (մամուլի քարտուղար) նվիրված աշխատակիցներ ունեն։ Այն համայնքներ, որտեղ չկա մամուլի քարտուղար, միևնույն է տեղեկատվության տրամադրման գործառույթը պատվիրակել են այլ աշխատակիցների։ ՄԻաժամանակ, երբեմն լիովին պարզ չի, թե ո՞ր պաշտոնյան է պատասխանատու հանրային մասնակցության այլ գործառույթների համար (օրինակ՝ հանրային լսումների կազմակերպում):

Համայնքների Facebook-յան էջերի ներգրավվածության մակարդակը տարբերվում է ըստ համայնքի։ Որոշ համայնքների էջերը ունեն շատ ավելի լայն հասանելիություն (բնակչության թվի համեմատ):

**Երկխոսություն. ընդհանուր դիտարկումներ**

*Համայնքները գիտակցում են դեմ առ դեմ շփման արժեքը և ապահովում են դա տարբեր միջոցներով*

Թեև առցանց տեղեկատվության տրամադրումը համայնքներին հնարավորություն է տալիս հեռակա կարգով ընդգրկել բնակիչների մեծ մասը, համայնքների ճնշող մեծամասնությունը նաև կանոնավոր ջանքեր են գործադրում բնակիչների հետ առերես շփում ապահովելու համար: Նրանք դա անում են համայնքապետարաններում ամենշաբաթյա ընդունելության օրերի, համայնքի ղեկավարի և/կամ այլ պաշտոնատար անձի կողմից բնակավայրեր պարբերաբար այցելությունների, խորհրդատվական մարմինների հանդիպումների, պարբերական հանրային լսումների միջոցով (օրինակ՝ զարգացման ծրագրերի, կատարման տարեկան հաշվետվությունների կամ կոնկրետ նախագծերի առաջարկների քննարկման համար), ինչպես նաև ապահովում են հասարակություն-համայնք կապը վարչական ղեկավարների միջոցով։ Այս ջանքերը կարևոր են, քանի որ շատ բնակիչներ, ովքեր ապրում են ծայրամասային բնակավայրերում, կարող են դժվարությունների հանդիպել վարչական կենտրոն այցելելիս:

*Ընդհանուր առմամբ, հասարակության մասնակցության մակարդակը ցածր է:*

Թեև համայնքները հետևողականորեն հեռարձակում են ավագանու նիստերը՝ հնարավորություն տալով քաղաքացիներին դիտել դրանք իրական ժամանակում, սակայն հետաքրքրության մակարդակը բավականին ցածր է: Հազվադեպ են դեպքերը, երբ քաղաքացիները անձամբ են մասնակցում ավագանու նիստերին: Որոշ համայնքներ հայտնում են նաև հանրային լսումների վատ մասնակցության դեպքեր: Բնակիչները հակված են պասիվության, և երկխոսություն իրականացնելու ստանդարտ գործիքները հաճախ անարդյունավետ են:

**Տեսակետներ այն մասին, թե ինչը կբարելավի հանրային մասնակցությունը**

«Երբ համայնքը բավարարի մարդկանց կարիքները, ավելի շատ մասնակցություն կլինի»

«Մենք պետք է ավելի շատ արդյունքներ բերենք բնակիչների համար, որպեսզի նրանք ավելի ակտիվ մասնակցեն»

«Մարդիկ մասնակցում են, որովհետեւ տեսնում են, որ իրենց հարցերը կլուծվեն։ Բայց բոլոր հարցումները անհատական հարցերի շուրջ, ոչ մեկը համայնքային և ընդհանուր խնդիրների մասին չէ»։

Հետաքրքիր են հասարակայնության հետ կապերի պատասխանատուների վերոնշյալ տեսակետները։ Կարելի է կարծել, որ համայնքի աշխատակազմի իներտ լինելու դեպքում՝ բնակիչներն ավելի պահանջկոտ կլինեն ու հետևաբար ավելի շատ կմասնակցեն քննարկումներին, բայց կարծես հակառակն է՝ երբ վարչակազմն անգործունյա է, բնակիչները պասիվանում են, քանի որ ոչինչ չեն սպասում։ Եվ երբ մարդիկ տեսնում են, որ վարչակազմն ջանք է թափում իրենց համար, դա նրանց խրախուսում է ավելի շատ պահանջներ ներկայացնել։

*Որոշ համայնքներ ավելի նորարար են հանրային մասնակցության իրենց մոտեցմամբ՝ օգտագործելով տարբեր միջոցներ*

Օգտագործվող գործիքները ներառում են առցանց զրույցներ, միջոցառումների կազմակերպում, որոնք կմիավորեն տարբեր բնակավայրերի բնակիչներին, բնակավայրեր այցելությունների համար պատասխանատու պաշտոնատար անձի նշանակում, և կանոնավոր քննարկումների միջոցառումների անցկացումը՝ համայնքի աշխատանքը լուսաբանելու համար:

*Որոշ համայնքները հասկանում են, կարևորոր է բնակիչների մոտ խթանել զգացում, որ իրենք մի ընդհանուր համայնքում են ապրում*

Որոշ համայնքներ օգտագործում են Facebook-ը և այլ գործիքներ՝ խթանելու միավորված համայնքին պատկանելության զգացումը, օրինակ՝ ընդգծելով բնակավայրերի միջև կապերը, կազմակերպելով համատեղ միջոցառումներ և այլն:

**Երկխոսություն կոնկրետ խմբերի հետ**

*Երիտասարդների հետ երկխոսություն*

Շատ համայնքներ շարունակական երկխոսություն են վարում երիտասարդների հետ (օրինակ՝ խորհրդակցական մարմնի կամ երիտասարդական խմբի միջոցով), ինչը կարող է նպաստել, որ երիտասարդները հավատարիմ մնան իրենց համայնքին:

*Ակտիվ ներգրավվածություն կա արցախցի տեղահանվածների հետ. ավելի քիչ այլ խոցելի խմբերի հետ*

Երիտասարդների հետ աշխատանք տանելուց բացի, համայնքները ակտիվ աշխատել են նաև Արցախից տեղահանվածների հետ` բացահայտելու նրանց կարիքները: Հասկանալի է, որ շեշտը դրվել է տեղահանվածներին իրենց նոր իրավիճակին հարմարվելու վրա: Շատ համայնքներում սա է եղել տեղահանվածների հետ երկխոսության միակ նպատակը: Միայն մի քանի համայնքներ են դիմել տեղահանվածներին ոչ միայն որպես խոցելի խմբի, որին պետք է օգնեն, այլ որպես խումբ, որի հետ պետք է համագործակցեն հավասար հիմունքներով և ինտեգրեն համայնքում: Նաև համայնքները, ընդհանուր առմամբ, ջանք չեն գործադրում այլ խոցելի խմբերին (օրինակ՝ կանայք, հաշմանդամներ) ներգրավվելու համար, եթե նման պահանջ է առաջ քաշվում դոնորների ծրագրի շրջանակներում:

**Ներգրավվածություն, համագործակցություն և հզորացում. համայնքների մեծ մասը չի կարողանում ամբողջությամբ ներգրավել բնակիչներին**

Բոլոր համայնքներում կանոնավոր խորհրդակցություններ են անցկացվում, բայց դրանցից միայն մի քանիսն են ընդունում քաղաքացիների արձագանքները՝ դրանով իսկ հնարավորություն տալով որոշակի ազդեցություն ունենալ որոշումների կայացման վրա: Շատերը պնդում են, որ իրենք ջանքեր են գործադրում խորհրդակցություններ անցկացնելու համար, սակայն բնակիչները պասիվ են առաջարկություններ անելու հարցում: Այնուամենայնիվ, միայն մի քանի համայնքներ են դուրս գալիս օրենսդրական պահանջներից և բնակիչներին ներգրավում շարունակական երկխոսության մեջ, որը երաշխավորում է, որ կարող է իրական ազդեցություն ունենալ ավագանու որոշումների և գործողությունների վրա: Այդ մի քանի համայնքները ցույց են տալիս իրենց շահառուների հետ իրական երկխոսության հանձնառությունը, իրենց գործընկերներին ներգրավելու տարբեր մեթոդներ կիրառելու պատրաստակամությունը և տարիների ընթացքում կանոնավոր երկխոսությունը շարունակելու պատրաստակամությունը: Արդյունքում, հավանական է, որ բնակիչները իրենց ներգրավված են զգում, թեև սովորաբար համայնքի աշխատակազմն է վերջնական որոշումներ կայացնողը:

Ներգրավվածությունը և, հավանաբար, համագործակցության ավելի բարձր աստիճանը կարող է բնորոշ լինել այն դեպքերին, երբ ՀԿ-ները վերապատրաստում են անցկացնում բնակիչների և/կամ համայնքապետարանի անձնակազմի համար՝ դրանով իսկ ազդելով զարգացման արդյունքների վրա:

Մի ոլորտը, որտեղ կարելի է վստահորեն պնդել, որ բնակիչները ակտիվ ներգրավվել են, դա քաղաքացիների բյուջեի պիլոտն է։ Այնուամենայնիվ, ինչպես տեսանք.

*Փորձնական մասնակցային բյուջետավորման նախաձեռնությունը միայն չափավոր հաջողություն է ունեցել:*

Մասնակցային բյուջետավորմաննախաձեռնությունը կարող է խրախուսել, որ բնակիչները սկսեն քննարկում՝ զարգացման առաջնահերթությունների մասին և, ի վերջո, հանգեցնել նրան, որ բնակիչները կարող են քվեարկել իրենց նախընտրած ծրագրի օգտին, որն այնուհետև իրականացվում է համայնքապետարանի կողմից: Այնուամենայնիվ, փորձնական ծրագրերը եղել են միայն չափավոր հաջողությամբ: Որոշ դեպքերում քաղաքացիների կողմից ներկայացված նախագծերի թիվը շատ քիչ է եղել, ներկայացված նախագծերը չեն բավարարել չափանիշները, ցածր է եղել նաև քվեարկության մակարդակը։ Սա մասամբ պայմանավորված է համայնքի բոլոր բնակավայրերի լիարժեք ներգրավման ձախողմամբ, մասամբ՝ ՏԻՄ անձնակազմի կողմից փորձնական իրականացման սահմանափակ ջանքերով: Բացի այդ, ներգրավվածությունը մեծացնելու համար կազմակերպիչները կարող էին ընդունել ինչպես թղթային, այնպես էլ առցանց դիմումներ, ինչպես նաև ավելի մեծ ջանքեր գործադրեին տեղեկատվութայն տարածման վրա` կիրառելով առցանց հարթակները:

Չնայած կազմակերպչական բացթողումների, սկզբունքորեն մասնակցային բյուջետավորման նախաձեռնությունը հանգեցնում է նրան, որ բնակիչները որոշում են կայացնում, թե ինչպես պետք է ծախսվեն ՏԻՄ-ի միջոցները, ընդ որում ավագանու լիազորությունները սահմանափակվում են չափորոշիչներին չհամապատասխանող նախագծերի առաջարկների վերացումով: Սակայն, մի դեպքում ամենապահանջված նախագիծը ստացել է ընդամենը 3 ձայն, ինչը հարցական է, արդյոք բնակիչներն իսկապես ներգրավված են եղել: Ավելին, մտահոգություն կա, որ բյուջեի մեկ տողի վրա կենտրոնանալիս բնակիչների ուշադրությունը կարող է շեղվել տարեկան բյուջեի մնացած մասից: Հետևաբար, կարելի է ասել, որ քաղաքացիների բյուջետային նախաձեռնության երկարաժամկետ մարտահրավերը բնակիչների շրջանում բյուջետային վերահսկողության մշակույթի ձևավորումն է, որը կապահովի քաղաքացիների ավելի արդյունավետ ներգրավվածությունը ՏԻՄ-ների զարգացման և բյուջետային պլանավորման փաստաթղթերի ամբողջ ծավալում:

*Ներգրավվածության ավելի բարձր մակարդակ ապահովելու անհաջողության վերլուծություն*

Հասկանալի է, որ համայնքների հիմնական ուշադրությունը եղել է տեղեկատվության տրամադրման և հանրային լսումների օրենսդրական պահանջների պահպանումը: Բացակայում է ավելի ռազմավարական տեսլականը. ինչպես ներգրավել բնակիչներին, որպեսզի նրանք ավելի շատ ներգրավված լինեն որոշումների կայացման գործընթացում: Թեև որոշ համայնքներ գիտակցում են կառուցողական երկխոսության կարևորությունը, մասնավորապես, ինչ վերաբերում է ՏՏԶ-ներին, համայնքների մեծ մասը դա լիովին չի գիտակցում: Սա մասամբ պայմանավորված է հասարակայնության հետ կապերի պատասխանատուների սահմանափակ լիազորություններով: Նրանք հիմնականում կենտրոնանում են կայքի համապատասխանության օրենսդրական պահանջներին ապահովման վրա, ինչպես նաև համայնքի ղեկավարների գործունեությունը, համայնքապետարանի նախագծերն ու միջոցառումները հանրայնացնելու վրա: Համապատասխանաբար, բացակայում է ռազմավարական մոտեցումը, որը կկենտրոնանա որոշումների կայացման գործընթացում բնակիչների ներգրավվածության մակարդակը բարձրացնելու վրա:

Թեև համայնքներն օգտագործում են մի շարք գործիքներ՝ ամեն օր բնակիչների հետ շփվելու համար, նրանք ըստ էության հասարակական կարծիքի պաշտոնական հարցումներ չեն իրականացնում: Այսպիսով, թեև նրանք կարող են զգալ, որ գիտեն իրենց բնակիչների տեսակետները, նրանք չունեն որևէ հիմնավոր ապացույց: Հասարակական կարծիքի տարեկան հետազոտության արդյունքների առկայությունը կապահովի հաղորդակցման ցանկացած ռազմավարության ապացույցների վրա հիմնված մշակումը:

*Հանրային կապերի աշխատակիցների վերապատրաստումը օգտակար է եղել, և կա ավելիի պահանջարկ*

Վերապատրաստման ծրագրերը ոչ միայն փոխանցում են գիտելիքները և սովորեցնում նոր հմտություններ, այլև մասնակիցներին հնարավորություն են տալիս սովորել միմյանցից և բացահայտել լավագույն փորձի օրինակները: Միջազգային կազմակերպությունների կողմից տրամադրվող հասարակայնության հետ կապերի պատասխանատուների համար անցկացվող ուսուցումը ոչ միայն դրական արձագանքներ ստացավ, այլև կարող էր կրկնվել՝ նախորդ փուլից դուրս մնացած համայնքներին ներգրավելու համար: Այնուամենայնիվ, անհրաժեշտություն կա, որ մոտեցումն ավելի հավակնոտ լինի, օրինակ` բոլոր մակարդակներում պատասխանատուների մոտ ձևավորվեն ռազմավարական հաղորդակցության հմտություններ` հանգեցնելով որոշումների կայացման գործընթացում բնակիչների ավելի բարձր ներգրավվածության մակարդակի:

**Այլ հարցեր**

*Դոնորների կողմից ֆինանսավորվող ծրագրերը հաճախ չեն ապահովում կայունությունը*

Դոնորների կողմից ֆինանսավորվող ծրագրերը, որոնք միտված են բնակիչների հետ երկխոսությունը խրախուսելու, որպես կանոն լինում են կարճաժամկետ և միանգամյա: Նրանք հույս են ներշնչում շահագրգիռ կողմերի մոտ, բայց չկա կայունություն:

# **Հավելվածներ**

# **Հավելված 1․ Վարչատարածքային բարեփոխումների ակնարկ**

**ՀՀ վարչատարածքային բարեփոխումների իրավական հիմքերը[[11]](#footnote-11)**

Հայաստանի Հանրապետությունը 1991թ. ձեռք բերեց անկախություն, որի արդյունքում սկսվեցին բազմաթիվ բարեփոխումներ՝ երկրի քաղաքական, տնտեսական և վարչական համակարգերի բարելավման նպատակով։ Վարչատարածքային բաժանման համակարգը, որը հիմնված էր խորհրդային ժամանակաշրջանի կառավարման վրա, պահանջում էր արդիականացում՝ համապատասխանեցնելու անկախ Հայաստանի պահանջներին և կարիքներին։

Անկախությունից հետո, Հայաստանի վարչատարածքային բաժանման համակարգում ի հայտ եկան մի շարք խնդիրներ, որոնք պահանջում էին հիմնարար բարեփոխումներ՝ համայնքների արդյունավետությունը բարձրացնելու, ֆինանսական ռեսուրսների օգտագործման բարելավման և տեղական ինքնակառավարման համակարգի հզորացման նպատակով։ Հիմնական խնդիրներն էին՝

* **Համայնքների կառավարման արդյունավետության բարձրացում**
  + Փոքր համայնքների կառավարումը հաճախ էր բարդություններ առաջացնում՝ կապված սահմանափակ ռեսուրսների և կարողությունների հետ։
* **Ֆինանսական ռեսուրսների օգտագործում**
  + Բազմաթիվ համայնքներ չունեին բավարար ֆինանսական ռեսուրսներ՝ իրենց լիազորությունները լիարժեք իրականացնելու համար։
* **Տնտեսական զարգացում**
  + Համայնքների միջև տնտեսական անհավասարությունը բերում էր զարգացման աններդաշնակություն, ինչը պահանջում էր համընդհանուր զարգացման ռազմավարություն։

Առաջին անգամ համայնքների միավորման/վարչատարածքային բարեփոխումների գաղափարը սահմանվեց ՀՀ Սահմանադրության 2005թ. փոփոխություններում։ Ամրագրվեց, որ համայնքը մեկ կամ մի քանի բնակավայրերի բնակչության հանրությունն է: Համայնքները, հանրության շահերից ելնելով, կարող են օրենքով **միացվել միմյանց** կամ առանձնացվել:

2011թ. նոյեմբերի 10-ի թիվ 44 ՀՀ կառավարության արձանագրային որոշմամբ հաստատվեց «Համայնքների խոշորացման և միջհամայնքային միավորումների ձևավորման հայեցակարգը»: Վարչատարածքային բարեփոխումների ռազմավարությունն արտահայտվեց նաև պետության զարգացման այլ ծրագրային փաստաթղթերում։ Այնուհետև, 2015թ. Սահմանադրության փոփոխություններով կրկին ամրագրվեց այն դրույթը, որ հանրային շահերից ելնելով՝ համայնքները կարող են օրենքով միավորվել կամ բաժանվել։ 2015-2022թթ. ընթացքում ՀՀ-ում իրականացվեցին ***վարչատարածքային բարեփոխումներ 6 փուլերի միջոցով․***

1. 2015թ. նոյեմբերի 24-ին «ՀՀ վարչատարածքային բաժանման մասին» և «Տեղական ինքնակառավարման մասին» օրենքներում համապատասխան փոփոխություններ և/կամ լրացումներ կատարելու մասին օրենքների (ՀՕ-148-Ն և ՀՕ-149-Ն) համաձայն իրականացվեց վարչատարածքային բարեփոխումների ***1-ին փուլը և համայնքների թիվը 915-ից դարձավ 896*։**
2. 2016թ. հունիսի 17-ին «ՀՀ վարչատարածքային բաժանման մասին» և «Տեղական ինքնակառավարման մասին» օրենքներում համապատասխան փոփոխություններ և/կամ լրացումներ կատարելու մասին օրենքների (ՀՕ-100-Ն և ՀՕ-101-Ն) համաձայն իրականացվեց վարչատարածքային բարեփոխումների ***2-րդ փուլը և համայնքների թիվը 896-ից դարձավ 793*։**
3. 2017թ. հունիսի 9-ին «ՀՀ վարչատարածքային բաժանման մասին» և «Տեղական ինքնակառավարման մասին» օրենքներում համապատասխան փոփոխություններ և/կամ լրացումներ կատարելու մասին օրենքների (ՀՕ-93-Ն և ՀՕ-94-Ն) համաձայն իրականացվեց վարչատարածքային բարեփոխումների ***3-րդ փուլը և համայնքների թիվը 793-ից դարձավ 502*։**
4. 2020թ. ապրիլի 17-ին «ՀՀ վարչատարածքային բաժանման մասին» և «Տեղական ինքնակառավարման մասին» օրենքներում համապատասխան փոփոխություններ և/կամ լրացումներ կատարելու մասին օրենքների (ՀՕ-227-Ն և ՀՕ-228-Ն) համաձայն իրականացվեց վարչատարածքային բարեփոխումների ***4-րդ փուլը և համայնքների թիվը 502-ից դարձավ 483*։**
5. 2021թ. սեպտեմբերի 24-ին «ՀՀ վարչատարածքային բաժանման մասին» և «Տեղական ինքնակառավարման մասին» օրենքներում համապատասխան փոփոխություններ և/կամ լրացումներ կատարելու մասին օրենքների (ՀՕ-328-Ն և ՀՕ-329-Ն) համաձայն իրականացվեց վարչատարածքային բարեփոխումների ***5-րդ փուլը և համայնքների թիվը 483-ից դարձավ 79*։**
6. 2022թ. հունիսի 9-ին «ՀՀ վարչատարածքային բաժանման մասին» և «Տեղական ինքնակառավարման մասին» օրենքներում համապատասխան փոփոխություններ և/կամ լրացումներ կատարելու մասին օրենքների (ՀՕ-266-Ն և ՀՕ-267-Ն) համաձայն իրականացվեց վարչատարածքային բարեփոխումների ***6-րդ փուլը և համայնքների թիվը 79-ից դարձավ 71*։**

Ստորև բերված աղյուսակը ցուցադրում է համայնքների միավորման դինամիկան սկսած 1996-2022թթ.` ներառյալ վերջին միավորումը:

**Համայնքների ձևավորման դինամիկան 1996-2022թթ.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Մարզ** | **1996** | **2006** | **2009** | **2017** | **2017** | **2020** | **2021** | **2022** |
| Արագածոտն | 115 | 114 | 114 | 72 | 72 | 72 | 9 | 8 |
| Արարատ | 97 | 97 | 97 | 95 | 95 | 95 | 5 | 5 |
| Արմավիր | 97 | 97 | 97 | 97 | 97 | 97 | 8 | 8 |
| Գեղարքունիք | 92 | 92 | 92 | 57 | 57 | 57 | 6 | 5 |
| Լոռի | 113 | 113 | 113 | 56 | 56 | 56 | 16 | 11 |
| Կոտայք | 67 | 67 | 67 | 42 | 42 | 42 | 11 | 11 |
| Շիրակ | 119 | 119 | 119 | 42 | 42 | 42 | 6 | 6 |
| Սյունիք | 113 | 109 | 109 | 8 | 8 | 8 | 8 | 7 |
| Վայոց Ձոր | 44 | 44 | 44 | 8 | 8 | 8 | 5 | 5 |
| Տավուշ | 62 | 62 | 62 | 24 | 24 | 6 | 4 | 4 |
| Երևան | 12 | 12 | 1 | 1 | 1 | 1 | 1 | 1 |
| **Ընդհանուր** | **931** | **926** | **915** | **502** | **502** | **484** | **79** | **71** |

## **ՀՀ վարչատարածքային բարեփոխումների ռազմավարական հիմքերը**

ՀՀ վարչատարածքային բարեփոխումներն ուրվագծվել են ոչ միայն իրավական ակտերով, այլ նաև ռազմավարական փաստաթղթերով` հիմնականում ՀՀ կառավարության ծրագրերով և վերը հիշատակված հայեցակարգով:

* **2003-2007թթ. Կառավարության ծրագիրը** նախանշում է տարածքային կառավարման համակարգի զարգացման հետ կապված որոշ ուղղություններ: Մասնավորապես, պետական կառավարման ապակենտրոնացումը, տեղական ինքնակառավարման դերի և արդյունավետության բարձրացումը, ՏԻՄ լիազորությունների հստակեցումը և ֆինանսական հնարավորություններին դրանց համապատասխանության ապահովումը:
* **2007թ. Կառավարության ծրագրում** առանձին ենթագլուխ է սահմանված, որն անդրադառնում է «Տարածքային կառավարման և տեղական ինքնակառավարման» բնագավառների առաջնահերթություններին: Մասնավորապես, Սահմանադրական բարեփոխումներից ելնելով, անհրաժեշտ էր հստակորեն սահմանազատել տարածքային կառավարման և ՏԻՄ լիազորությունները, ավագանուն օժտել ավելի ընդլայնված լիազորություններով, ստեղծել հակակշիռների և զսպող մեխանիզմների համակարգ: Բացի դա, նախատեսվում էր քայլեր ձեռնարկել ապահովելու ՏԻՄ բյուջեների եկամտային մասի շարունակական աճը: 2007թ. Կառավարության ծրագրում նախանշվեցին վարչատարածքային բարեփոխումներին վերաբերվող ավելի հստակ սահմանումները. *«Կշարունակվեն աշխատանքները միջհամայնքային միավորումների ստեղծմանն աջակցելու համար և գործնական քայլեր կկատարվեն համայնքների խոշորացման ուղղությամբ»*:
* **2008-2012թթ. Կառավարության ծրագրում** տեղական ինքնակառավարման համակարգի զարգացումը (այլ կառավարման համակարգերի հետ միասին) սահմանվել է որպես գերակայությունը՝ հետևյալ ձևակերպմամբ․ *«...արդյունավետ պետական, տեղական ինքնակառավարման և մասնավոր հատվածի կառավարման համակարգի ձևավորումը և կորպորատիվ կառավարման մշակույթի արմատավորումը»*: Գերակայության ներքո շեշտադրվում էր մատուցվող ծառայությունների որակի էապես բարելավումը և հասարակության հետադարձ կապի ապահովումը: Ծրագրի «Կառավարման համակարգի բարեփոխումներ և կոռուպցիայի դեմ պայքար» գլխում ներկայացվել էին մի շարք գործողություններ, որոնք առնչվում են նաև ՏԻՄ և վարչատարածքային բարեփոխումներին. *«ապակենտրոնացման համատեքստում կառավարման որոշակի գործառույթները փուլ առ փուլ պատվիրակել տեղական ինքնակառավարման մարմիններին»*:

Ծրագիրը անդրադառնում է նաև վարչատարածքային բարեփոխումների հետևողական իրականացման կարևորությանը` շեշտադրվելով, որ գործնական քայլեր պետք է իրականացվեն համայնքների միավորման ուղղությամբ: Ավելին, Կառավարության 2008-2012 միջոցառումների ծրագրում սահմանվեց ՀՀ համայնքների միավորման հայեցակարգի մշակում, որպես միջոցառում, որը պետք է ներկայացվեր ՀՀ կառավարություն 2009-2010թթ. ընթացքում: Կարելի ասել, որ այս միջոցառումը ՀՀ-ում վարչատարածքային բարեփոխումների սկիզբն էր: Հայեցակարգը հաստատվեց ՀՀ կառավարության արձանագրային որոշմամբ 2011թ-ին:

* **2012-2017թթ. Կառավարության ծրագիրը**, ի տարբերություն նախորդ ծրագրերի, բավականին հպանցիկ է անդրադառնում վարչատարածքային բարեփումների իրականացմանը: Ծրագիրը որոշակի կերպով ակնարկում է համայնքների միավորման անհրաժեշտությունը` ապահովելու ռեսուրսների արդյունավետության բարձրացումը: Ծրագիրը սահմանում էր նաև, որ անհրաժեշտ է ապահովել ՏԻՄ իրավասությունների և ֆինանսական ռեսուրսների միջև համապատասխանությունը, ավելացնել ՏԻՄ կողմից մատուցվող ծառայությունների շրջանակը և որակը:
* **2017-2022թթ. Կառավարության ծրագիր** նախատեսում էր, որ 2017-2019թթ. ընթացքում պետք է շարունակել վարչատարածքային բարեփոխումները և համայնքների միավորման գործընթացը, իսկ 2017-2022թթ. ընթացքում ավարտել միջհամայնքային միավորումների ձևավորման գործընթացը: Բացի դա, նախատեսվում էր ընդլայնել ՏԻՄ լիազորությունները, ավարտին հասցնել համայնքների վերաբերյալ տվյալների էլեկտրոնային համակարգը, ներդնել համայնքների կառավարման թվային համակարգեր, թվայնացնել տեղական հարկերի բազաները և ներդնել վճարումների առցանց համակարգերը:

Ֆինանսների բնագավառում նախատեսվում էր 2017-2022թթ. ընթացքում աստիճանաբար համայնքներում ներկայացնել ծրագրային բյուջետավորման համակարգը և հնգամյա զարգացման ծրագրերի միջև կապի ամրապնդումը: Նախատեսվում էին նաև գործողություններ ուղղված համայնքների տնտեսական զարգացման խթանման բնագավառում:

* **2021-2026թթ. Կառավարության ծրագիրը** նույնպես սահմանում է, որ անհրաժեշտ է շարունակել համայնքների միավորման գործընթացը, շարունակել միավորված համայնքներում «մեկ պատուհան» սկզբունքի հիման վրա ծառայությունների մատուցման և համապատասխան ենթակառուցվածքների զարգացումը, համայնքներում խթանել ներդրումների, գործարարության զարգացումը: Շարունակվելու էին լիազորությունների ապակենտրոնացման ուղղված գործողությունները:

Կառավարության ծրագրերից բացի, վարչատարածքային բարեփոխումների հիմնական և կարելի է ասել միակ ռազմավարական փաստաթուղթն է ՀՀ կառավարության 2011թ. նոյեմբերի 11-ի թիվ 44 արձանագրային որոշմամբ հաստատված **«Համայնքների խոշորացման և միջհամայնքային միավորների ձևավորման հայեցակարգ»**-ը: Հայեցակարգը սահմանում էր «Խոշոր» համայնքի տեսլականը. «*ԽՈՇՈՐԱՑՎԱԾ համայնքը տեղական ինքնակառավարման մարմիններին վերապահված լիազորություններն ու ծառայությունները ամբողջ ցանկով, արդյունավետ և մատչելի իրականացնելու, ինչպես նաև համայնքի սոցիալ-տնտեսական կայուն զարգացումն ապահովելու համար բավարար բնական, մարդկային և ֆինանսական ռեսուրսներ ու անհրաժեշտ ենթակառուցվածքներ ունեցող բնակավայրերի խումբ է, որտեղ բնակավայրերից մեկը հանդիսանում է կամ կարող է ձևավորվել որպես տարաբնակեցման համակարգի տեղային կենտրոն:»* Տեսլականը բավականին լայն է և իր մեջ պարունակում է համայնքը բնորոշող մի քանի սահմանումներ: Դրանցից մի մասով դեռ անելիքներ կան, ինչպիսիք են օրինակ` ... *վերապահված լիազորություններն ու ծառայությունները ամբողջ ցանկով, արդյունավետ և մատչելի իրականացնելու...*: Ակնհայտ է, որ ոչ բոլոր լիազորություններն են իրականացվում արդյունավետ, ոչ բոլոր ծառայություններն են մատուցվում արդյունավետ: Սակայն, կան բնորոշող սահմանումներ, որոնք ձեռք են բերվել բարեփոխումների արդյունքում: Օրինակ` որ խոշորացված համայնքը դա մի քանի բնակավայրերի խումբ է, որտեղ բնակավայրերից մեկը հանդիսանում է տեղային կենտրոն:

Սրա հետ մեկտեղ, Հայեցակարգը սահմանում է խոշորացման մի շարք սկզբունքներ, որոնց հիման վրա պետք է իրականացվեր համայնքների խոշորացման գործընթացը․

* տնտեսական նպատակահարմարություն,
* բնակչությանը ծառայություններ մատուցելու հնարավորության ապահովում և բնակչության համար հանրային ծառայություններից օգտվելու հասանելիություն,
* մարդկային ռեսուրսներով ապահովվածություն,
* ՏԻՄ-երի ինքնուրույնության ապահովում,
* ներհամայնքային տրանսպորտային հաղորդակցության ապահովում,
* բնակչության մասնակցության ապահովում,
* կառավարման կառուցվածքի օպտիմալացում,
* պատվիրակվող լիազորությունների շրջանակի ընդլայնում,

նոր ձևավորվող համայնքների համար բնական պաշարներից /հող, անտառ, ջուր, օգտակար հանածոներ, ռեկրեացիա/ օգտվելու հնարավորինս հավասար պայմանների ստեղծում,

* առնվազն մեկ համեմատաբար խոշոր բնակավայրի առկայություն:

Այս առումով պետք է փաստել, որ ոչ միշտ էր, որ պահպանվում էին այս բոլոր սկզբունքները: Կան նաև սկզբունքներ, որոնք տրասֆորմացվել են ընթացքում և իրականացվել են այլ եղանակներով: Օրինակ` բնակչության մասնակցության ապահովումը. Հայեցակարգը սահմանում էր, որ պետք է անցկացվեին տեղական հանրաքվեներ, սակայն հանրաքվեներ իրականացվել միավորման միայն առաջին փուլի ընթացքում, իսկ փոխարենը իրականացվում էին հանրային լսումներ:

Հայեցակարգը սահմանում էր նաև մի շարք չափանիշներ, որոնք պետք է հիմք հանդիսանային միավորման ենթակա համայնքների ընտրության, միավորման համայնքի ձևավորման համար: Սակայն, պետք է նշել, որ ոչ միշտ էր, որ հնարավոր էր լինում պահպանել բոլոր չափանիշները, սակայն ընդհանուր առմամբ միավորումը իրականացվել է Հայեցակարգում թվարկված չափանիշներին համահունչ:

Հայեցակարգն ունի նաև ակնկալվող արդյունքներին նվիրված մաս, որում նկարագրված են միավորման գործընթացից ակնկալվող արդյունքները, որոնք բաժանված են 4 հիմնական մասերի`

* + Մարդկային ռեսուրսների համախմբում,
  + Ենթակառուցվածքների համախմբում և ծառայությունների մատուցման արդյունավետության բարձրացում,
  + Ֆինանսական կարողությունների ուժեղացում և իրականացվող լիազորությունների շրջանակի ընդլայնում,
  + Լրացուցիչ դրական հետևանքներ:

Վարչատարածքային բարեփոխումների տրամաբանական հաջորդ գործողությունները պետք իրականացվեն լիազորությունների ապակենտրոնացման բնագավառում, որոնք ուրվագծված են ՀՀ վարչապետի 07.11.2023թ. թիվ 1111-Ա որոշմամբ հաստատված «Հայաստանի Հանրապետությունում լիազորությունների ապակենտրոնացման հայեցակարգում»: Հայեցակարգը սահմանում է մի շարք սկզբունքներ, որոնք պետք է ընկած լինեն լիազորությունների ապակենտրոնացման գործընթացում: Բացի դա, Հայեցակարգը սահմանում է ռազմավարական նպատակը և մասնավոր նպատակները: Որպես օրակարգի ռազմավարական նպատակ սահմանված է *«...լիազորությունների ապակենտրոնացման միջոցով հանրային ծառայությունների որակի ու հասանելիության բարձրացումն է»:* Ակնհայտ է, որ Հայեցակարգը և դրանից բխող ռազմավարական փաստաթղթերը պետք է նպատակաուղղված լինեն հանրային ծառայությունների մատուցման բնագավառի բարեփոխումներին: Միաժամանակ, Հայեցակարգի մասնավոր նպատակներն են`

1. Հանրային նշանակության լայն հարցերի լուծման շրջանակներում տեղական ժողովրդավարության ամրապնդում և զարգացում, ՏԻՄ-երի նկատմամբ պետության և համայնքների բնակիչների վստահության մակարդակի ամրապնդում և բարձրացում.
2. Համայնքների միավորման գործընթացի արդյունքներով պայմանավորված՝ միավորված բազմաբնակավայր համայնքների ՏԻՄ-երի կողմից մատուցվող ծառայությունների շրջանակի ընդլայնում.
3. Ֆինանսական ապակենտրոնացում՝ համայնքի ֆինանսական անկախության աստիճանի բարձրացում և համայնքի բյուջետային մուտքերի ավելացում, լիազորությունների իրականացման համար անհրաժեշտ ֆինանսական միջոցների ապահովում.
4. ՏԻՄ-երի ներուժի և կարողությունների հզորացում, համայնքի ավագանու և համայնքի ղեկավարի ինստիտուտների կիրառական դերի բարձրացում.
5. Միջհամայնքային համագործակցության զարգացումը:

Ամփոփելով վերոգրյալը կարելի նշել, որ վարչատարածքային բարեփոխումներից բխող հաջորդ փուլի բարեփոխումների ուղղությունները, դրանց վերաբերվող ռազմավարական ուղղությունները և գործողությունները ամրագրվելու են հետագա փաստաթղթերում և հիմք են ընդունելու հենց «Հայաստանի Հանրապետությունում լիազորությունների ապակենտրոնացման հայեցակարգի» դրույթները:

# **Հավելված 2 Ոլորտային բարեփոխումների նկարագրությունը**

Վարչատարածքային բարեփոխումների ընթացքում, ինչպես նաև դրանց զուգահեռ հանրային մասնակցության բնագավառում արձանագրվել են մի քանի փոփոխություններ, որոնք որոշ չափով բավարար հիմք են հանդիսանում էլ ավելի բարելավելու տվյալ բնագավառը:

* + Վարչատարածքային բարեփոխումների ընթացքում իրականացվեցին մի շարք օրենսդրական փոփոխություններ, որոնք էականորեն բարելավեցին համայնքների գործունեության թափանցիկության մակարդակը` նպաստելով հանրային մասնակցային գործընթացների ակտիվացմանը: Կարևորներից էր, «Տեղական ինքնակառավարման մասին» ՀՀ օրենքով սահմանվեց, որ անկախ բնակչության քանակից յուրաքանչյուր համայնք պետք է ունենա կայք:
  + Բացի դա, նույն Օրենքով սահմանվեցին համայնքների կայքերում հրապարակման ենթակա տվյալները և տեղեկությունները: Բացի դա, սահմանվեց նաև, որ 3,000-ից ավելի բնակչություն ունեցող համայնքները պարտավոր են նաև կայքի միջոցով հեռարձակել ավագանու նիստերը:
  + Մասնակցային գործընթացի խթանման նպատակով, ինչպես նաև համակարգի կայացմանը նպաստելու համար 2023թ. ՀՀ կառավարության կողմից հավանության արժանացավ «ՀՀ համայնքներում մասնակցային բյուջետավորմամբ ձևևավորված ծրագրերի իրականացման նպատակով ՀՀ 2024 թվականի պետական բյուջեից համայնքներին սուբվենցիաների տրամադրման կարգը հաստատելու մասին» N 1890-Ն որոշումը, համաձայն որի կարգավորվում են մասնակցային ընթացակարգերով համայնքներում բնակչության անմիջական մասնակցությամբ բյուջետային ծրագրերի գծով առաջարկների ներկայացման, քննարկման և ուղղակի քվեարկության միջոցով ընտրության գործընթացի հետ կապված հիմնական հարաբերությունները և սուբվենցիայի հատկացման ընթացակարգերը:
  + 2024թ. պետական բյուջեով համայնքներում մասնակցային բյուջետավորման գործընթացների խթանման համար սուբվենցիաների շրջանակներում նախատեսվել է 500 մլն դրամ: Մասնակցային բյուջետավորումը 2023թ. սկսվեց փորձարկվել Աշտարակ, Արմավիր, Աբովյան և Ձերմուկ համայնքներում: Սա կարելի է գնահատել, որպես լուրջ քայլ հանրային մասնակցային գործընթացների խթանման համար:

Տեխնոլոգիաների զարգացումը նույնպես դեր է խաղում մասնակցային գործընթացների ակտիվացման բնագավառում: Բազմաթիվ համայնքները բավականին ակտիվ կիրառում են սոցիալական ցանցերի հարթակները համայնքի բնակիչների շրջանում տեղեկությունների տարածման համար:

Այս ամենի ֆոնին բազմաթիվ համայնքներ սկսեցին ակտիվացնել աշխատանքները իրենց բնակիչների, համայնքներում գործող մասնավոր և քաղաքացիական հասարարակության կազմակերպությունների հետ:

# **Հավելված 3 Կիրառական մեթադաբանություն**

Վարչատարածքային բարեփոխումների արդյունքների վերլուծությունը պահանջում էր տվյալների հավաքագրման, համայնքների ընտրության հստակ մեթոդական մոտեցումներ, որոնք կկիրառվեին տարբեր բնագավառների հաշվետվությունների մշակման ընթացքում:

Վարչատարածքային բարեփոխումների վերլուծությունը ենթադրում է առաջնային և երկրորդային տվյալների հավաքագրում և վերլուծություն: *Երկրորդային տվյալները* ներառում են մի շարք փաստաթղթեր` լիազոր մարմնի կողմից մշակված հաշվետվություններ, վերլուծություններ, տեղեկանքներ; միջազգային կազմակերպությունների ֆինանսական աջակցությամբ մշակված հաշվետվություններ, վերլուծություններ և ուսումնասիրություններ; գիտական կազմակերպությունների կողմից մշակված նյութեր; փորձագետների կողմից մշակված վերլուծություններ և նյութեր:

*Առաջնային տվյալների* հավաքագրման համար կիրառվեց երեք հիմնական գործիք` ա) փորձագիտական հարցումներ, բ) հարցաշարեր և գ) ֆոկուս խմբեր: Ընտրված համայնքներից մի շարք քանակական և որակական տվյալներ և տեղեկություններ հավաքագրվեցին հատուկ մշակված հարցաշարերի, տվյալների հավաքագրման գործիքների միջոցով: Որակական տվյալները հավաքագրվել են փորձագիտական հարցազրույցների միջոցով, որոնց ռեսպոնդենտներն էին`

* համայնքի ղեկավարներ,
* համայնքի ղեկավարի տեղակալներ,
* աշխատակազմի քարտուղարներ,
* ավագանու անդամներ,
* թիրախային ստորաբաժանումների ղեկավարներ:

Ֆոկուս խմբային քննարկումների միջոցով հավաքագրվեցին նույնպես որակական տվյալներ: Ֆոկուս խմբերի մասնակիցներն էին հիմնականում ավագանու անդամները, որոշ դեպքերում՝ ծառայություններ ստացողները:

Բացի դա, փորձագիտական հարցազրույցների միջոցով որակական տվյալներ հավաքագրվեցին նաև ՀՀ տարածքային կառավարման և ենթակառուցվածքների նախարարությունից, վարչատարածքային բարեփոխումներին օժանդակություն տրամադրող միջազգային կազմակերպություններից, քաղաքացիական հասարակության ներկայացուցիչներից:

Որդեգրած մեթոդական մոտեցումները կարելի պայմանականորեն բաժանել երկու հիմնական մասի` ***ա) համայնքների ընտրություն*** և ***բ) առաջնային որակական տվյալների հավաքագրում***:

Վերլուծության իրականացումը ենթադրում էր համայնքներից որակական տվյալների հավաքագրում, որոնք համադրելով երկրորդային տվյալների հետ, հնարավոր կլիներ վերլուծել վարչատարածքային բարեփոխումների արդյունքները: Այս իմաստով կարևորագույն մեթոդական խնդիրներից էր համայնքների ճիշտ ընտրությունը, ընտրության հստակ չափանիշների սահմանումը և կիրառումը: Որպես հիմնական գաղափար կիրառվեց հետևյալ պնդումը` *վարչատարածքային բարեփոխումների վերլուծության իրականացման համար պետք է տվյալներ հավաքագրվեն վարչատարածքային բարեփոխումների արդյունքում ձևավորված բոլոր* ***«տիպի»*** *համայնքներում*, և այդ նպատակով սահմանվեցին և կիրառվեցին համայնքները բնորոշող չափանիշներ: Կիրառվել են ստորև ներկայացված չափանիշները`

* համայնքի միավորման տարեթիվը,
* քանի անգամ է միավորվել համայնքը,
* ինչ մոդելով է միավորվել համայնքը (շրջանային, փնջային),
* համայնքի տեսակը ըստ բնակավայրերի տիպերի (քաղաքային և գյուղական բնակավայրեր ընդգրկող, միայն գյուղական բնակավայրեր ընդգրկող),
* համայնքի մեծությունը ըստ բնակավայրերի քանակի,
* համայնքի մեծությունը ըստ բնակչության,
* սահմանամերձ և ոչ սահմանամերձ համայնքներ,
* ազգային փոքրամասնություններ և այլն:

Այս չափանիշների կիրառման արդյունքում որակական տվյալների հավաքագրման համար ընտրվեց 27 համայնք, որոնք ներառում են բոլոր տիպի համայնքներ, որոնք ձևավորվել էին վարչատարածքային բարեփոխումների արդյունքում: Ստորև բերված ամփոփ աղյուսակում ցուցադրված են ընտրված համայնքները ըստ համապատասխան չափանիշների:

Ընտրված համայնքներ



# **Հավելված 4 Համայնքի վեբ կայքերի վերլուծություն**



1. <https://www.undp.org/georgia/publications/policymaking-public-participation> [↑](#footnote-ref-1)
2. <https://rm.coe.int/guidelines-for-civil-participation-in-political-decision-making-en/16807626cf> [↑](#footnote-ref-2)
3. <https://rm.coe.int/european-charter-for-local-self-government-english-version-pdf-a6-59-p/16807198a3>, Նախաբանի հինգերորդ պարբերություն. [↑](#footnote-ref-3)
4. <https://rm.coe.int/168008482a>, հոդված 2, պարբ. 2 [↑](#footnote-ref-4)
5. <https://www.undp.org/georgia/publications/policymaking-public-participation>, p11. Հրատարակությունը նշում է, որ այս շրջանակն օգտագործվում է Համաշխարհային բանկի կողմից։ [↑](#footnote-ref-5)
6. Նույն տեղում, էջ 12: [↑](#footnote-ref-6)
7. <https://rm.coe.int/guidelines-for-civil-participation-in-political-decision-making-en/16807626cf>, բաժին V [↑](#footnote-ref-7)
8. <https://rm.coe.int/local-democracy-in-armenia-recommendation-nigel-mermagen-united-kingdo/168071a25f>, պարբերություններ 92-96 [↑](#footnote-ref-8)
9. Վիճակագրությունը գրանցված է 2024 թվականի մայիսի 20-ին [↑](#footnote-ref-9)
10. Պլանավորման հանդիպումները լինում են և՜ բյուջեի մասին, և՜ ռազմավարական ծրագրերի մասին։ [↑](#footnote-ref-10)
11. «ՀՀ համայնքների ավագանու գործունեության, նիստերի կազմակերպման, մշտական հանձնաժողովների և խմբակցությունների աշխատանքների կազմակերպման բնագավառի արդի խնդիրների վերլուծություն», 2023թ., ֆինանսավորող SDC, իրականացնող GIZ: [↑](#footnote-ref-11)